UPV/EHUk proiektu bat aurkeztu du CESen, munduko elektronika azoka handienean - UPV/EHU\nUPV/EHUk proiektu bat aurkeztu du CESen, munduko elektronika azoka handienean\nLehenengo argitaratze data: 2019/01/10\nFidel Liberal eta Mikel Ramos Las Vegaseko azoka entzutetsuan. UPV/EHU.\nFidel Liberal buru duen UPV/EHUko ikerketa talde batek munduko elektronika azoka handienean, Las Vegaseko CESen, aurkeztu du garatzen ari diren belaunaldi berriko larrialdietako komunikazio sistema.\nTradizionalki, larrialdietako taldeek, hau da, suhiltzaileek, poliziek, medikuek eta anbulantziek, walkie-talkie ezagunak erabili izan dituzte segurtasunez hitz egiteko. Alabaina, teknologia horrek ez ditu edozein sakelako telefonok gaur egun izan ohi dituen gaitasunak, hala nola abiadura handiko Interneterako sarbidea eta argazkiak edo bideoak bidaltzeko gaitasuna. Eta elementu horiek guztiak ezinbestekoak izan daitezke larrialdietan lehen erantzuna emateko. Desabantaila horri aurre egiteko, duela gutxi erabaki dute komunikazio sistema horiek aldatzea eta lehentasuna ematea sakelako telefonoen sareak erabiltzeko.\nAEBko Merkataritza Sailak 1.260.000 $ eman zizkion proiektu hori garatzeko 2017an UPV/EHUko Komunikazioen Ingeniaritza saileko NQaS (Networking Quality and Security) ikerketa taldeari. “Gure ekimenak Mission Critical Open Platform- MCOP AEBko Merkataritza Sailaren eta horren berrikuntza bizkortzeko programaren partetik babes oso garrantzitsua jaso zuen 2017an. Orain, erakunde horrekin batera MCOP ekimenak izandako aurrerapenak erakutsiko ditugu CES azokan. Hala, komunikazio sistema horiek egoera kritiko batean eraginkorrak direla ikusi ahal izango da”, azaldu du Fidel Liberalek, UPV/EHUko Komunikazioen Ingeniaritza saileko irakasle eta ikerlariak.\n“Honelako sistema bat izatea benetako jauzi kualitatiboa izango da larrialdietako taldeentzat. Izan ere, teknologia hobetzeaz gain, kostuak ere murriztu egingo dira, sistema hasiera-hasieratik irekia eta estandarra izango delako: ez da hornitzaile bakar baten mende egongo, eta ziurtatuko da larrialdietako taldeak berehala konektatu ahal izango direla beste leku edo herrialde batzuetara joandako edozein polizia, suhiltzaile edo medikurekin”, adierazi du Liberalek.\n“Gure proposamenari esker, aurrera egingo dugu izaera ireki horretan, eta komunitate osoaren eskura jarri ditugu MCPTT sistema erabiltzen duten aplikazio berritzaileak garatzeko tresnak. Horrela, fabrikatzaile handiek ez ezik, enpresa txikiek eta larrialdietako taldeek berek ere beren kasa diseinatu ahal izango dituzte buruan dituzten eta behar dituzten komunikazio tresnak. Gainera, gero, tresna horiek probatzean ziur egongo dira komunikazioek behar bezala funtzionatuko dutela egoera larrietan. CES 2019 erakusleiho paregabea da gure plataforma ezagutarazteko, baita sortu dugun babesleen programan agente berrien atxikimendua bultzatzeko ere”.\nAzken batean, UPV/EHUren proposamenaren helburua da gaur egun merkataritzako eta larrialdietako komunikazioen artean dagoen arrakala murriztea eta, horri esker, honako hauek izango dituzten multimedia terminalak izatea: Interneterako sarbidea, larrialdien argazkiak eta bideoak egiteko kamera, lokalizazio sistema…\nNQaS ikerketa taldeak esperientzia zabala du larrialdietako komunikazioen arloan. Berez, duela zenbait urte hasi zen GERYON proiektuaren bitartez (UPV/EHU da horren burua ere), Europako Batzordeak emandako 2,5 milioi euroko finantzaketari esker. “Garai hartan, erabat disruptiboa zen larrialdietako zerbitzuak emateko merkataritzako teknologia mugikorrak erabiltzea. Zortzi urte geroago, ikuspegi hau errealitate bihurtu da; estandar bat badago, eta UPV/EHU munduko abangoardian dago berriro ere, eta ez ikerketan soilik, baita larrialdietako komunikazio sistemen garapenean ere”.\nInprimatu UPV/EHUk proiektu bat aurkeztu du CESen, munduko elektronika azoka handienean


Saskibaloiak koloreztatu du Zarauzko malekoia | El Diario Vasco\nZarautzSaskibaloiak koloreztatu du Zarauzko malekoia\nSaskibaloiak koloreztatu du Zarauzko malekoia\nTalde eta jolakari bikainak ikusi ahal izan ditugu azken egunetan malekoian, 3x3 saskibaloi txapelketan.\nGuztira 180 taldek hartu dute parte aurtengo Zarautz 3x3 Street Basket Txapelketan\nDV ZARAUTZ. Martes, 29 agosto 2017, 08:23\nAurtengoan ere arrakasta handia izan du Zarautz 3x3 Street Basket Txapelketak. Lau egunetan saskibaloi jokalarien joan-etorria izan da Dama eta Desertu txikia bitartean protagonista. Orokorrean eguraldia aldakorra izan bada ere, ez da inolako arazorik izan txapelketa aurrera ateratzeko, eta hor boluntarioei txalo zaparrada beroa eskaini behar zaie. Guztira 180 talde izan dira lehian aurtengo txapelketan eta denetariko jatorria izan dute: gipuzkoarrak, bizkaitarrak, arabarrak, nafarrak, errioxarrak, kataluniarrak...\nOstegunean ekin zitzaion Saski Basque 3x3 Zarautz 2017ko edizioari. Infantilen txapelketan, nesketan, final estua ikusi ahal izan genuen Basketball girls eta Basket lovers taldeen artean. Azkenean, lehendabizikoak izan ziren garaile 7-5eko emaitzarekin. Mutiletan, berriz, alde handiagoarekin nagusitu ziren New York Knicks taldekoak 15-7 hartu baitzuten mendean Pirata Team taldea.\nOstiralean kadeteen eta juniorren txanda izan zen. Kadete mutiletan GGG taldeak irabazi zuen 11-8ko emaitzarekin Iraurgi+1 taldearen kontra. Partida borrokatua izan zen eta jokaldi txukunak ikusteko aukera izan zuten bertaratu zirenek. Nesketan, markagailua baxuagoa izan zen. Arratsalde guztiko nekea pilatuta, Quexito taldeak 5-1 hartu zuen mendean Mari Carmen taldea. Markagailuak, ordea, ez du jokoan izan zena adierazten. Oso maila polita erakutsi baitzuten kadete neskek. Bukatzeko, juniorretan GVNGGVNTRAPI izan zen talde irabazlea, markagailuan aisa gailendu zelarik Azkorri taldearen aurrean: 17-9.\nLarunbatean etxeko txikienen lehen txanda izan zen, alebin eta benjamin mutilen txapelketarekin. Eguzkia lagun, goiz ederra pasa zuten guztiek. Benjaminetan ez da sailkapenik izaten, guztiak irabazle, beraz. Mini mutiletan, berriz, final benetan estu baten ondoren, Epic Team izan zen irabazlea: 7-6 nagusitu ziren Aurkari beldurgarrien parean.\nLarunbat arratsaldean zetorren asteburuko plater garrantzitsuena, ordea. Senior mailako txapelketa izan zen jokoan. Mutiletan toki desberdinetatik etorritako jendea, tartean katalanak eta, nola ez, askotan etorri izan diren nafarrak. Eta, bai, nafarrak finaleraino iritsi ziren eta 2 puntuz aurtengo Saski Basque txapelketaren ESF saria bereganatu zuten Ese Alfonso como mola taldekoek. Parean Dayola taldea izan zuten eta, kosta bazitzaien ere, 12-14 irabazi zuten nafarrek, 600 euro etxera eramanaz, Dayolakoek 300 eraman zituztelarik. Zarauztarrei dagokienean, De Andres Jordan eta Subjuntiboen maitaleak izan ziren urrunen iritsi zirenak, final laurdenetan kanporatu zituztelarik. Haientzat 150 euroko saria taldeko.\nTxapelketa, beraz, arrakastatsua izan da beste urtebetez eta ZASTek eskerrik beroena eman nahi die babesle eta laguntzaile guztiei: Talai Mendi, Basket Country, Ulacia, Spa & Gym Malecon, Xibarta, JC Dominguez, Viskwit, Graficas Juaristi, EL DIARIO VASCO, Zarauzko Udala, Euskal Saskibaloi Federazioa eta Gipuzkoako Saskibaloi Federazioa. Baita eskualdeko jatetxe eta tabernei eta Eroskiri ere txapelketan eskainitako frutagatik.\nGaztelekuko udako ekintzek arrakasta izan dute Arranca la competición para el equipo juvenil de la Liga Nacional y para las féminas


2020ko ekainaren 9a, asteartea\nAlkateordeak, 2020ko ekainaren 2ko 463/2020ko Alkate erabakiz ondorengo deialdia onartu du:\nGizarte Zerbitzuei dagozkien gaien inguruan lan egiten duten elkarteei diruz laguntzeko 2020 urteko deialdia.\nGizarte zerbitzuei dagozkien gaien inguruan lan egiten duten elkarteen jarduerak egiteko dirulaguntzak ematea eta Zumaian edo Gipuzkoako Lurralde Historikoan kokaturik dauden eta gizarte zerbitzuen eremuan espezifikoki diharduten elkarteei, beraien funtzionamendu gastuak ere diruz laguntzea du xede.\n2. Eskabideak aurkezteko epea.\nIragarki hau Gipuzkoako Aldizkari Ofizialean argitaratu eta hurrengo egunetik 15 egun natural arte.\n3. Eskabideak eta aurkezteko beharreko agiriak.\nDirulaguntza Zumaiako Udalaren egoitza elektronikoan eska daiteke. Inprimakiari ondorengo agiriak erantsiko zaizkio:\na) Dirulaguntzaren eskaera normalizatua, I eta II eranskinean ematen diren modukoak, behar bezala beteta.\nb) Dirulaguntzaren xede den jarduera zehatzaren memoria. Jarduera urte osorako den edo puntuala den zehaztuz.\nc) Erakunde edo organismoen aurrean edo, hala badagokio, emandako dirulaguntzen eskaerei buruzko adierazpena. (III. eranskina).\nd) Zinpeko aitorpena, dirulaguntza edo laguntza publikoak eskuratzea eragozten duen zehapen administratiborik edo penalik ez duela eta horretarako ezgaitzen duen legezko debekurik ez duela dioena, sexu-bereizkeriagatiko debekuak barne, Emakumeen eta Gizonen Berdintasunerako otsailaren 18ko 4/2005 Legearen azken xedapenetatik seigarrenean xedatutakoarekin bat etorriz.\ne) Erakundearen edo elkartearen gastuen eta diru-sarreren urteko aurrekontua.\nf) Dirulaguntzaren xede den programaren gastuen eta diru-sarreren aurrekontua.\ng) Elkarte eskatzailearen ordezkari edo arduradun den pertsonaren NANaren fotokopia.\nh) Identifikazio fiskaleko kodea adierazten duena giriaren fotokopia.\ni) Eusko Jaurlaritzako elkarteen eta entitateen erregistroko inskripzio-ziurtagiria.\nj) Hirugarrenaren ezagupenerako datuak (IV eranskina).\nk) Hizkuntzaren erabilera (V. eranskina).\nUdaleko elkarteen erregistroan izena eman duten elkarteek ez dituzte aurkeztu beharko g), h), i) eta j) puntuetan eskatzen diren agiriak.\n4. Aurrekontuko diru-hornidura.\nAipatutako dirulaguntzarako gehienez 14.928 € banatuko dira oinarri espezifikoak diotena betetzen duten eskaintzen artean.\nHorretarako 2020ko aurrekontutik ondorengo partida erabiliko da:\n1 0500.481.231.00.02 2020 (290).\n5. Dirulaguntza eskaeren balorazioa.\nEskaeren azterketa eta ebaluazioa zerbitzu teknikoek egingo dute. Gutxienez 50 puntu lortzen ez dituzten proiektuak ez dira diruz lagunduko.\nDirulaguntza ematea lehia erregimenean erabakiko da, eta kasu bakoitzean ezarritako irizpideen arabera, diruz lagundutako jardueren kalitatea eta bideragarritasuna bermatzeko modukoa den dirulaguntza kopurua bakarrik aukeratuko da.\n6. Dirulaguntza emateko irizpideak.\nGizarte Zerbitzuei dagozkien gaiei buruzko programak gauzatzeko irizpideak.\nDirulaguntza eskaerak baloratzeko garaian, honako irizpideak hartuko dira kontuan:\nPrograma hartzaileak: (10 puntu).\n— Elkarteko bazkideei bideratuak: 5 puntu.\n— Biztanleari orokorrean bideratuak: 10 puntu.\nBi puntuek elkar baztertzen dute.\nElkartearen funtzioak: (20 puntu).\n— Udal Gizarte Zerbitzuetako esku hartze eremuaren funtzioak osatzea: 10 puntu.\n— Zumaiako Gizarte Zerbitzuekin izandako lankidetza: 10 puntu.\nJarduerarern eragina: (50 puntu).\n— Elkartea Zumaiakoa izatea edo ordezkaritza bat izatea: 10 puntu.\n— Zerbitzuak, programak eta ekintzak Zumaian garatzea: 10 puntu.\n— Zumaiakoak diren bazkide kopurua: 5 puntu.\n1-5 bazkide: 1 puntu.\n6-10 bazkide: 2 puntu.\n11-15 bazkide: 3 puntu.\n16-20 bazkide: 4 puntu.\n21etik gora bazkide: 5 puntu.\n— Elkartean urtean zehar zerbitzua jasotzen duen zumaiar kopurua: 10 puntu.\n1-3 pertsona: 3 puntu.\n4-6 pertsona: 6 puntu.\n7-9 pertsona: 9 puntu.\n10 pertsonatik gora: 10 puntu.\n— Boluntarioen mobilizatzeko gaitasuna: 15 puntu.\nEmakume eta gizonezkoen pataidetzaren arteko parekidetasuna (10 puntu).\n— Genero ikuspuntua kontuan izanda egindako ekintzak: 5 puntu.\n— Elkarteko zuzendaritza batzordean emakume eta gizonezkoen parte-hartzean parekidetasuna: 5 puntu.\nEuskararen tratamendua eta erabilera (10 puntu).\n— Euskararen tratamendua ekintzen gauzatzean eta hedapenean: 5 puntu.\n— Euskararen erabilera elkartearen ohiko funtzionamenduan: 5 puntu.\n7. Dirulaguntzaren ordainketa.\nDirulaguntzaren zenbateko osoak ezingo du izan, inoiz ere, bera bakarrik edo beste herri-administrazio eta erakunde publiko edo pribatuek emandako dirulaguntzarekin batuta, onuradunak egin behar duen jardueraren kostuarena baino handiagoa.\n8. Diruz lagun daitezkeen gastuak.\nDiruz lagun daitezkeen gastuak dira diruz laguntzen diren jarduerak egiteko egin behar direnak, baldin eta oinarri hauetan ezarritako epean egiten badira. Alderdi horri dagokionez, beti bete beharko da dirulaguntzei buruzko Lege Orokorraren 31. artikulua (azaroaren 17ko 38/2003 Legea).\n9. Dirulaguntzaren ordainketa.\nDirulaguntza emango dela jakinarazi eta gero, onartutako zenbatekoaren % 60 ordainduko da. 2021ko urtarrilaren 15a baino lehen aurkeztu behar diren ekintzen memoria eta frogagiriak egiaztatu ondoren, gainerako % 40 ordainduko da.\nHalaber, ekonomia-ekitaldi baten barruan emango diren laguntzen bolumen osoak ez du izendatutako dirua gaindituko.\nOrdaindu beharreko kantitatea handiagoa bada aurrekontuan izendatutako kopurua baino, orduan, banaketa proportzionala egingo da.\nBaimendutako gastua handitu edo murriztu ahal izango du aldaketaren zenbatekoaren arabera eskumena esleituta duen organoak, dirulaguntza ematea ebatzi baino lehen. Dena den, horrek ez du beste deialdi bat egitea ekarriko.\n10. Dirulaguntzaren justifikazioa.\nDirulaguntza jaso duen entitateak diru-laguntzaren zenbateko osoaren justifikazioa aurkeztu behar du telematikoki Zumaiako Udalaren egoitza elektronikoan.\nHorretarako, honako agiriak aurkeztu beharko dituzte:\n— Egindako eta diruz lagundutako ekintzak azaltzeko memoria.\n— Ekintza horien agiri grafikoak edo ikus-entzunezkoak (argazkiak, bideoak, DVDak, txartelak, programak eta abar).\n— Proiektuaren eskaeraren araberako memoria ekonomiko justifikatzailea, egindako gastuen jatorrizko ziurtagiriekin (fakturak gehi transferentzi bidez ordaindu izanaren agiriak). Aurkeztutako egiaztagirien (fakturen) zerrenda zenbakitua. Diru-sarreren eta gastuen balantze ekonomikoa.\n— Diruz lagundu den jarduera finantzatzeko baliatu diren bestelako diru-sarrera edo dirulaguntzen zerrenda xehatua, haien zenbatekoak eta jatorria adieraziz.\nZumaia, 2020ko ekainaren 3a.—Alkatea.


Baso jatorrizkko biomasa: biomasaren lehorketa eta egokitzea.\nBaso jatorriko biomasa baso-ustiapenetatik dator, hauetan mantentze eta garbiketa lanak egiten direnean sortzen diren kimatze eta mozketetatik.\nTalde honen barnean, baso-ustiapena lantzen duten industriek sortutako hondakinak sartzen dira ere bai (zerrategiak, lehen transformazioko industriak, egurrezko produktuen fabrikatzaileak, kortxo ekoizleak eta paper-pasta ekoizleak).\nProiektu honen helburua hondakin kudeaketarako enpresa batekin lankidetzen aritzea izan da, bere instalazioetan biomasa sortzeko zentro bat ezartzeko eta horrek dakartzan lizentziak lortzeko. Zentroak, Kantabriako Zoru Legearen eta Lurralde-Androlamendu Legearen NUR-ekin (Eskualdeko Hirigintza Arauak erderaz) bat etorri behar zuen.\nKudeatu beharreko landare-hondakinak.\nAurreikuspenen arabera zentro honek landare jatorriko hondakin ezberdinak kudeatuko ditu; kasu guztietan lignina duten materialak kudeatuko dira.\nBasoak garbitzearen ondoriozko hondakinak.\nBaso eta egur industriaren hondakinak.\nBilgarri fabrikatzaileen enpresen hondakina.\nInpropioekin kutsatutako hondakina.\nKofratuak, bilgarriak, etab.\nAteak, leihoen markoak, habeak, zutabeak, etab.\nAulkiak, armairuak, apalategiak, taulak, etab.\nKutxak, palet-ak, kaiolak, tiraderak, etab.\nSaskiak, oinarriak, etab.\nZentroak ez ditu creosota-rekin landutako egur hondakinak jasoko ezta bestelako produktu kimiko arriskutsuekin tratatutako egurrak ere.\nBiomasa zentroaren ahalmena.\nEspero da zentroa jatorri ezberdineko 800-1000 tona-urteko kopurua kudeatzen hasiko dela. Kalkuluen arabera, kopuru horren %5 inpropioak izango direla (metalak, beira, plastikoa, etab.) eta hauek dagokion moduan kudeatu beharko dira beste alde batetik. Hala ere, uste da zentroaren kudeaketa ahalmena era progresiboan haziko dela 5000 tona-urteko ahalmenera heldu arte.\nBiomasa ekoizteko prozesua.\nLandare hondakinak aztertuak izango dira zentrora ahalik eta inpropio gutxien sartzen direla ziurtatzeko eta hondakinak jatorria eta helmugaren arabera sailkatzeko. Ondoren txikitu egingo dira tamaina ezberdineko partikuletara bihurtzeko, 0,5 eta 5cm tartean. Jarraian zinta eta pala garraiatzaileen bidez lehortze prozesuan sartuko dira, hau giro tenperaturan egingo da. Behin lehortuta, materiala kamioietan garraiatuko da lehengai edo erragai moduan kontsumituko duten industrietaraino.\nSektorearen datuekin bat, espainiako biztanleek koltxoiak 12,6 urtero aldatzen dituzte higadura, […]\nErrepideetako firmeen fresaketa eta hauen balorizazioa.\nErrepideetako firmeen fresaketatik, degradatutako nahasketa bituminosoen geruzetatik datozen hondakinak, Espainiako […]


WhatsApp-ek bi minututara murrizten du mezuak ezabatzeko denbora Gadgeten berriak\nWhatsApp-ek mezuak ezabatzeko denbora bi minutura murrizten du\nWhatsApp-en mezuak ezabatu ahal izatea da, zalantzarik gabe, zenbait erabiltzailek espero duten albisteetako bat oso ohikoa da okerreko taldean mezu bat bidaltzea eta gehiago aplikazioan talde asko dituzten horietakoak bagara. Egia esan, mezua ezabatzeko denbora murrizteko neurria ere ez da negatiboa, normalean berehala ohartzen baikara talde okerra egin dugula, baina akatsen kasuan mezua zuzentzeko denbora gehiago edukitzea ere ez zaigu min ematen. . Beta bertsioen hasieran, WhatsApp-en mezuak ezabatzeko denbora 29 minutukoa zen eta orain nabarmen murriztu da.\nMezuak ezabatzeko, hartzaileak ez du mezua irakurri beharrik eta testua, argazkiak edo bideoak ezaba ditzakegu. Hau da kontua mezularitza aplikazioan espezializatutako txioa. WhatsApp Beta informazioa aldaketa horien berri ematen digu:\nWhatsApp-ek mezuak bidaltzeko muga aldatu zuen: aldaketa berriarekin, 2 minututan bidalitako mezuak bidaltzea posible izango da!\n- WABetaInfo (@WABetaInfo) 24 2017 martxoa\nHasteko Eguneratze baten bidez eginbide hau aktibatzeko zain gaude oraindik eta orduan ikusi dugu dagoeneko aukera hau beste mezularitza aplikazio batzuetan eskuragarri aurkitzen dugun funtzionatzen duela eta badakit, mezuak ezabatzeko denbora mugarik gabe. Nahi ditugun mezuak ezabatzeko, gainean klik egin beharko dugu testuinguru menua bistaratzeko eta mezua ezabatzeko aukera agertuko da. Orain badakizu, WhatsApp-etik mezu bat bidaltzerakoan akatsen bat baduzu, minutu pare bat besterik ez dituzu izango ezabatzeko.\nArtikuluaren bide osoa: Gadgeten berriak » General » software » WhatsApp-ek mezuak ezabatzeko denbora bi minutura murrizten du\nJarraitu Samsung Galaxy S8-ren aurkezpena zuzenean\nForocoches, txarrena eta onena egiteko gai den foroa


julio | 2014 | Kiribil Europa | Página 3\nEuskal Herria – Txekiar Errepublika – Polonia / Uztaikak 4\nUztailak 4 – Eguena\nGaur goizean, Portugaletera joan gara, Bizkaia zubia bisitatzera. Bilboko metroaren arkitektura eta garbitasuna goraipatu dute gure gonbidatuek. Horrez gain, ibaia zeharkatu dugu, eta denbora librea izan dugunez, Getxoko itsadarretik paseatzeari ekin diogu. Gazteoi, zonalde hau bereziki atsegina iruditu zaigu. Honen ostean, metroz itzuli gara.\nJan ondoren, eguraldi onaz baliatuz, Elexaldeko igerilekura joan gara, eta afaltzeko Urretara itzuli gara.\nGauean, kuxkuxero batzuk irakurri eta “Hotel Ruanda” filma ikusi dugu- Ruandako gatazka politikoaren hausnarketa sakona-.\nEuskal Herria – Txekiar Errepublika – Polonia / Uztailak 3\n3 julio, 2014 Czech Republic, Erasmus+, Intercambios 2014, Mugikortasuna // Movilidad2014, Czech Republic, Erasmus+, Intercambios 2014blogkiribil\nAurreko egunean txekiarrekin egon ez ginenez oraindik ez ditugu ondo ezagutzen baina jende atsegina dela uste dugu. Hurrengo egun hauetan haien lagunak izaten saiatuko gara.\nGaur goizean udaletxera joan gara eta han oso harrera atsegina egin digute, ostean, menditik ibilbide luze bat egin dugu elexaldetik gora eta altamirako ibilbidea bisitatu dugu. Han, poloniarrekin eta txekiarrekin hitz egiteko aukera izan dugu.\nArratsaldean, berriz, joku lasaiak egin ditugu izenak ezagutzeko eta ondoren, herrialde bakoitzeko kultura erakusteko aurkezpenak prestatu ditugu. Hau amaitzean, herrialde bakoitzeko janaria dastatzeko aukera izan dugu. Hemengoa, nola ez, patata tortila eta urdailazpikoa. Besteena ezin dugu zehaztu jajaja, ez zegoen oso gozo :S


Jaurlaritzak gauez kalean jende multzoak elkartzea debekatu du - - Tolosaldeko ataria\nJaurlaritzak gauez kalean jende multzoak elkartzea debekatu du\nArantxa Iraola - Joxerra Senar - Maddi Ane Txoperena Iribarren 2021-07-15 10:38\nNeurri berriek jai giroko jende topaketak ez egitea dute helburu.\nGauerditik 06:00etara arte bizikideen topaketak bakarrik onartzea ebatzi dute, dekretu bidez.\nEtxeratze agindurik ez, baina kalean jende taldeak elkartzeko debekua bai. Horixe arautzea erabaki du Eusko Jaurlaritzak Arabako, Bizkaiko eta Gipuzkoako herritarrentzat: bihar gauerditik hasita, gauerditik 06:00etara arte bizikideak soilik elkartzen ahalko dira kalean; gainontzeko jendea, ez.\nAraba, Bizkai eta Gipuzkoan COVID-19aren izurria kontrolatze aldera neurriak ebazten dituen Labi batzordearen bilera teknikoa egin zuten atzo. Jakina zen neurri berriren bat ebatziko zutela, eta iluntzean jakinarazi zuten; baita dekretu bidez onartu ere. Orain arte hartutako neurriak mantentzea erabaki du Iñigo Urkullu Eusko Jaurlaritzako lehendakariak, eta horri gehitu dio neurri berria: gauerditik 06:00etara bizikideen topaketak bakarrik onartuko dituzte kalean, bihar gauerditik aurrera. Hala, ezingo dira jende multzoak elkartu espazio publikoetan, gauez. Udalei eman die araua kudeatzeko langintza.


barren.eus - Kolore Guztiak Elkartea ezagutarazteko jaia egingo dute Mendaron, zapatuan\nArgitaratua: 2016-07-07 12:02\nKalean bizi diren edo bazterketa arriskuan dauden gazte migratzaileekin lan egiten duen Kolore Guztiak Elkarteak harrera pisu bat dauka Mendaron. Elkarteko kideek gazteekin egiten diharduten lana ezagutzera emateko jaia antolatu dute datorren zapaturako (uztailak 9). “Gazteek harrera egin dioten herriari zerbait eskaintzeko ere balioko du antolatu dugun festak”, azaldu dute.\nKolore Guztiak Elkarte interkulturala 2007an sortu zuten gizarte esparruan lan egiten duten zenbait profesionalek, besteak beste, etxerik gabe dauden edota bazterketa arriskuan dauden neska-mutilei laguntzeko. Erakundeen programa instituzionalek hemezortzi urtetik beherako gazteei eskaintzen diete babesa, eta adin horretatik gorakoekin lan egiteko jarri zuten martxan elkartea. Bi egitasmo nagusiren bidez eskaintzen du laguntza. Batetik, Euskal Herriko hainbat lekutan sei harrera pisu dauzka, tartean bat Mendaron. Horietan 18 eta 24 urte bitarteko gazteak daude. Bizilekua eskaintzeaz gain, lan integrala egiten du elkarteak bertan bizi diren gazteekin: formakuntza eskaintzen die, egunerokoan jarraipena egiten diete, e.a. Beste alde batetik, badago bigarren egitasmo bat, kalean bizi diren gazteei zuzendutakoa. Kasu honetan, informazioa ematen zaie eta beren egoeraren inguruko jarraipena egiten da.\nMendaroko harrera pisuko hezitzaileek eta gazteek Kolore Guztiak Elkarte ezagutarazteko jaia antolatu dute zapaturako. 11:00etan hasiko da jaia Mendaroko Herriko Enparantzan. Herriko umeentzako hainbat ekintza antolatu dituzte, besteak beste, kamisetak serigrafiatzen ikasteko ikastaroa, arabiar izendegiari buruzko tailerra edo aurpegiak margotzea.\nKolore Guztiak Elkarteri buruzko informazio osoagoa koloreguztiak.org webgunean.


Ezker Abertzale Ofizialistak azken boladan bultzatutako zenbait dinamikek eta gertaera hauen aurrean euren oinarri sozialak erakutsi duen aihergatasunak Ofizialismotik kanpo lerratzen diren hainbat norbanako zur eta lur utzi ditu. EH Bilduk PSOE eta Podemosen gobernua babestu izanaz ari naiz, urtarrilak 11ko manifestazioaren manifestuaren bi irakurleetako bat “terrorismoaren biktima” izateaz, Euskal Zaletuei elkartasun keinua ukatu izanaz, Gara egunkariak beste behin ere Ekialde Hurbilean jasan diren eraso inperialisten aurrean AEBekin erakutsitako konplizitateaz edota urtarrilaren 30eko greba orokorrari eman nahi dioten izaera alderdikoiaz. Gertakari hauek Ezker Abertzale Ofizialistaren jardun politiko erreala aditzera eramaten gaituzte, erretorika eta diskurtso sasi- erradikalak albo batera utzita, predikatzen denaren eta errealitatean bultzatzen duten politikaren arteko distantzia erraldoia erakutsiz. Aurrez aipatutakoaren eraginez, Euskal Herriaren independentzia eta sozialismoa ortzi-muga dugunon artean luzaroan mantendu den eztabaida berpiztu da: 1) Ezker Abertzalearen oinarri soziala eta printzipio estrategikoak mantendu, “Zutik- zaleen” bidetik aldenduz – horretarako plan errealista bat proposatuta – eta “oinarri klasikoetara” berrekarri; ala 2) printzipio politikoak mantendu, estrategia berrikusi eta subjektu eta mobilizazio eredu “berriak” miatu. Pertsonalki uste dut lehenengo aukera ez dela bideragarria politikoki, Ezker Abertzalearen oinarri soziala oro har, eroso baitago bere posizio politikoekin eta bizi ereduarekin. Neurri batean aurrez esandakoaren ondorioz, EHn independentziaren eta sozialismoaren aldeko mugimendu berri baterako beharrezkoa den masa mugimendua beste nonbait aurkitu behar dugula uste dut, beste ezaugarri batzuekin eta iraganaren gaineko errebisio estrategiko sakon bat eginaz. Bigarren aukerak zenbait erronka iragartzen dizkigu, eta hausnarketa horretan sakontzea da testu honen asmoa.\nEremu militantean historiaren ikuskera materialistaz mintzatzen gara maiz, eta gehiegitan mundua ikusi eta ikasteko modu hau naturalki jasoa dugunaren ustean aritzen gara. Susmoa daukat sarri hau ez dela horrela izaten, gertaera zehatzak eta prozesu politikoak azaltzeko pertsonalismoetara jotzeko joera baitugu. Honek gertaera historikoen konplexutasuna pertsonaia eta pasarte “mitikoengatik” ordezkatzera eramaten gaitu, eta kontakizunaren sinplifikazioak aurrera begirako hipotesi estrategikoak zuzentasunez egitea zailtzen du. Honela, adibidez, Ezker Abertzaleko oinarri sozial zabala miresten dugu, eta gure kritika zuzendaritza politiko zehatz baten traizioaren kontaketara mugatzen dugu, “engainu eta azpijokoen” bidez historia azaltzeko ilusio pean. Dena dela, uste dut pertsonaia zehatzek eta eurek hartutako erabakiek badutela garrantzia historiaren pasarteetan, baino nekez azaldu genitzakeela prozesu politiko eta sozialen loraldi eta gainbeherak historiaren protagonista errealak diren masa zabalen bizi baldintzak, ideologiak eta gizartea ordenatzen duten indar harremanak azaldu ezean. Bestela esanda, mugimendu politikoen garaipen eta porroten analisia egiterako orduan, gizarteari bere osotasunean bota behar diogu begirada, eta horretarako ezinbestekoa da masa zabalen bizi baldintzei kasu egitea, hots, gizartearen klase analisia burutzea. Era berean, estrategia iraultzaile orok aurrez gauzatutako borroka esperientzien akumulazio eta sintesia izan behar du oinarrian, hau da, iraganeko esperientzietatik irakaspen estrategikoak ateratzea lehentasunezkoa da prozesu sozialistarentzat.\nZentzu honetan mintzo naiz beharrizan eta kontingentziaz. Propaganda antikomunistak behin eta berriz errepikatu du marxismoak beharrizan sistema bat duela bere fundamentuan: sinpleki esanda, komunismora bidea ekidin ezina dela omen dio Marxen teoriak, historiaren ikuskera teleologikoa oinarritzat hartuta. Aitzitik, komunismora bidea trakestu denez marxismoaren iragarpenak gezurtatu direla diote “historia osteko” profeta berriek. Komunistok, ordea, soberan dakigu garaipenaren giltza ez daukagula borroka hasi aurretik ziurtatuta, eta beharrizan historikoez iraganaren balantzea egitean soilik mintzatu gaitezkeela. Nola eta zergatik jaio zen kapitalismoa, zein izan ziren gizarte burgesaren hedapena baimendu zuten indar motoreak, zein fundamentu ekonomikoren bitartez biderkatzen duen bere boterea burgesiak eta abar luze bat aurkitu genitzake ekonomia politikoaren kritikaren galdera eta erantzunen artean. Antzerako galderen aurrean aurkitzen gara mugimendu politikoen balantzea burutzerakoan : zerk eraman du mugimendu hau porrotera, zein izan da mugimendu politiko honen klase konposizioaren bilakaera eta zein fundamentu estrategikok ahalbidetu du klase sozial hauen lidergo politiko eta kulturala, beste hainbat galderen artean. Kontrara, politikari gaurkotasunez begiratzen diogunean posibilitate ezberdinen aurrean aurkitzen gara, eta aukera hauek indar-harreman materialengatik baldintzatuta ageri zaizkigu. Klaseen arteko indar-harremanen kalkulu egoki bat egiteko ezinbestekoa da errealitatearen ezagutza zorrotz batetik abiatzea, eta horretarako esperientzia historikoen jakintza konplexu bat dugu beharrezko, traizio, mito eta pertsonalismoetatik haratago doana.\nEsan berri dudana Ezker Abertzalearen historiari atxikitzen badiogu, nekez ondorioztatuko dugu bere oinarri historikoen porrot ofiziala – haustura independentistaren ukapena eta proiektu sozialistaren desagerpena – norbanako zehatzen traizioaren ikuspuntutik. Bide hau jarraitzen badugu, Ezker Abertzalearen historia indar-harreman eta interes materialen aldetik azaltzea ukatzen dugu eta azalpen psikologistak eta diskurtsibo-linguistikoak ematera mugatzen gara, gu izan ezik beste guztiak inozoak direla edo engainatuak izan direla ondorioztatzera arte. Mugimendu politiko orok mobilizatu dezakeen masa bat du beharrezko, eta egungo Ezker Abertzale Ofizialistaren kasuan premia ekonomikoak asebeteta dituzten masa nazionalistak lehenetsi dira, klase ertaina mobilizatu daitekeen modu bakarrean: oso noizean behin, sinbolikoki, permormance bidez eta batez ere elektoralki. Guk klase estratu hauek burgesia txiki eta langile aristokrazia bezala izenpetzen ditugu, eta uste dugu galdera estrategiko egokia honakoa litzatekeela: zein oinarri estrategikok ahalbidetu zuen ENAMen gidaritza klase estratu anti-iraultzaile eta antikomunista hauek eskuratu izana eta zein kontzeptu estrategikoren bidez ekidin genezake Euskal Herriaren askatasunaren aldeko proposamen bakarra eurena izatea – nolanahi ere, gauzatu ezina dena –.\nHonenbestez, Euskal Estatu Sozialistaren eraikuntzaren ikuspegitik lehentasunezko zenbait eztabaida eta betebehar militante identifikatzen ditut, hurrenez hurren:\n- Euskal Nazio Askapen Mugimenduaren historia ikuspuntu materialista eta marxista batetik ikertzea, historiaren ezagutzatik irakaspen politiko aktualak eskuratzera bidean.\n- Euskal Estatu Sozialistaren eraikuntzan mobilizatzeko aktibo izango den klase estratuaren identifikazio egokia egitea, proletalgoaren premia materialak ezagutuaz eta testuinguruaren gerturapen osatu batetik eratorriko dena.\n- Subjektu proletarioaren mobilizazio eredua birpentsatzea. Bestela esanda, masa alderdi komunistaren antolakuntzan eta Euskal Estatu Sozialistaren bidean aurrera pausu praktiko eta teorikoak ematea. Honekin batera, nazio auzian klase antagonismoa barnebiltzea, euskal nazio burgesaren kontzeptuari euskal nazio proletarioaren eraikuntza kontrajarriz.\n- Ezker Abertzalearen historia, pertsonaia eta militanteekin hurbilpen afektibo eta efektiboak egitea, ezaugarri estrategikoak dituzten eztabaidak ahalbidetuz eta konbergentziak lehenetsiz.\nG7a Biarritzen, klase analisirako ekarpen laburra


Bertol Arrietarekin solasean | Hitzen uberan\n← Hirugarren Literatur&Art astea Bonberenean 8tik 29ra\nMartxan da amodiozko gutun lehiaketaren edizio berria →\n2004an kaleratu zuen Txikira beti hordago!, bertako ‘What a wonderful world’ narrazioa ardatz hartuta zuzeneko hainbat emanaldi egin zituen. Bertol Arrietaren alter eroen munduan murgiltzeko aukera dugu orain Susak kaleratu duen liburuan, eta egileak berak hainbat gai jorratzeko zabalik duen blogean: Zure tunela.\nLehenbizi esan beharra dago zortzi urteko tartean idatzita daudela ipuin hauek, beraz haien artean ere denetik dagoela. Abiapuntua izan diren gertakizun horiek batez ere liburuaren bizkarrezurra osatu duten ipuinetan daudela esango nuke: ‘By-pass’, ‘Stand-by’ eta ‘Bye’ izenekoetan, hain zuzen ere.\nLehenbiziko ipuinaren azpian dagoen mina heriotzarena da, baina bai, pertsonen arteko harremanen marko baten barruan dago kokatua guztia. ‘Stand-by’ bigarrenean gehiago da denborarik ez izatearen mina, lana eta beharraren arteko borroka. Hirugarrenean bikote harremanei buruz hitz egiten da zuzenean, fideltasunari buruzko gogoeta eginez. Batez ere hiru horiek badira harremanen ingurukoak: bikotea, lagunak, familia… ‘Ordezko atezainaren balada’ izeneko ipuinean ere badago adiskidetasunari buruzko nolabaiteko istorio bat. Nire alter ego ilun edo ero horiek bizi nahiko lituzketen bizitzen deskribapen bat dago funtsean: idazlea dago, eskubaloiko atezaina, irakaslea, tesigilea, aita… nire nitasunetik idatzitako ipuinak dira gehienak. Bizitzan erabaki bat hartzen dugunean bide bat markatzen dugu, eta interesgarria da bide hori, baina liburu honekin niri batez ere erabaki bakoitzaren kanpo geratu diren bide horiek aztertzea eta horiei buruz idaztea zen interesatzen zitzaidana.\nBeraz, zer da funtsean ‘alter ero’ bat?\nGaldera hori egin dizut orain honakoa egin ahal izateko: 1,92ko altuera duzu, ‘Un tal Ekain’ ipuinean Julio Cortazarren oinordeko espirituala dela sinetsita dagoen pertsonaiak bezala?\n(Kar-kar) Ipuin horretan kontatzen dena da Cortazarrek duen altuera eta protagonistarena justu bera dela. Nik ordea 1,96 daukat. Ipuin horren abiapuntua zein da? Batzuetan idazten hasi eta nahi gabe Cortazar plagiatzen ari naizela konturatzean zakarrera doa testu hori, Cortazar edo Hemingway edo… zerbait originala egin nahi duzu baina konturatzen zara nahi gabe irakurri dituzun testu horietara jotzen ari zarela. Cortazarrekin gertatu zaidana gainera bitxia da: ipuinaren barruan laburmetraia baten istorioa kontatzen da, eta egiazkoa da. Iñigo Salaberria pertsonaia bezala agertzen da hor, baina benetako pertsona bat da, baimena eman zidan bertan azaltzeko. Bera Parisera joan zen zinea ikastera eta txinatar pare batekin bizi zen etxe berean. Haietako bat zuzendaritza ikasten hasi zen, eta Cortazarren ipuin batekin laburmetraia egiteko asmoa agertu zion Iñigori, karrera bukaerako proiektu gisa. Lortu zuten Cortazarrekin kontaktua egitea baimena eskatzeko, eta horrekin batera Cortazar bera protagonista izatea ere. Gero gertatu zen Cortazar laburmetraia egin behar zen egun berean hil zela. Istorio horretatik tiraka, ni altua naiz eta Cortazar bera ere altua da…. hariak lotzen hasi eta ipuinak forma hartu zuen. (Irakurri ‘Un tal Ekain’).\nKasu horretan bezala literatura oso presente dago liburuan, idaztearen inguruko kontuak… zer du literaturak eta idazketak berak idazgai ere izateko? Horren masokistak ote dira oro har idazleak?\nMasokistak ez, kontrakoa. Gaixotu egiten zara batzuetan idazten ari zarenean, hainbeste gustatzen zaigu literatura… zeri buruz idazten duzu normalean? Interesatzen zaizkigun gaiei buruz, eta literatura horietako bat da. Literaturaz idaztea normala iruditzen zait.\nAskatasuna. Saiatu naiz askea izaten idazterakoan. Gizartean nahiko lotuta gaude jada, ezin diozu ondokoari burutik pasatzen zaizun lehenengo gauza esan, apur bat erreprimituta gaude eta normala da, bestela hau erokeria izango bailitzateke. Literaturan sudur puntan jartzen zaidana egiten dut alde horretatik. Ur Apalategik ‘Alter ero’ren aurkezpenean zera esan zuen, harritu zitzaidan baina poztu egin nintzen liburua irakurrita ondorio horretara iristea: ez dudala idazten kritikarientzat ez euskal literaturaren stablishment horrentzat, irakurlearentzat egiten dudala baina ez lotura fidel bat egiteko… sentsazio hori hartu badu niretzat asko da, alde horretatik aske izaten saiatzen naiz.\nBai, badago hortik zer edo zer baina ez naiz horren bila joan. Egitura eta erregistro diferenteak probatzera jo dut gehiago, ‘Un tal Ekain’ artikulu moduan dago idatzita, ‘Ipuin perfektua’n protagonistaren erokeriak agintzen du, ‘Ordezko atezainaren balada’n irudi poetiko bat sortzea bilatu dut… bizkarrezurra osatzen duten hiru ipuinetan berriz gehiago da detaile kontua, emozio sotilak sortzea bilatu dut haietan. ‘Bye’ ipuinean adibidez hainbat proba egin nituen, azkenean lehen pertsonan hasi eta hirugarrenean amaitzen da.\n‘Ipuin perfektua’ izeneko narrazioan idazleak muturrera eramaten du ipuin perfektua idazteko obsesioa, idazlearen borroka jaso duzu hor.\nBai, ipuin batean guztiak du garrantzia: hasierak, bukaerak… metafora bat jartzerakoan asko pentsatu dut, adjektibo bat lehen oso erraz jartzen nuen eta orain bakar bat jartzeko ere… lanak! Lehenengo ipuin liburuan dena instintiboago egin nuen, eta bigarrenean berriz guztia dago bi-lau-bost-zazpi aldiz pentsatuta. Prozesuan ikasi dudana altxor handia da.\nThis entry was posted in ga-Elkarrizketak, Gatzetan gordeak and tagged alter ero, bertol arrieta, susa. Bookmark the permalink.


REAL UNION PROMOZIO POSTUETAKO PUNTU BERDINEKIN : KIROLETIK\n02 Ots, 2020 Irun, Futbol, Real Union, Segunda Division B, Tudelano\nReal Unionek azken asteetan beherakada eman du emaitzetan eta sailkapenean ere. Gaurkoan 2-2 berdindu du sailkapeneko azken taldearen aurka, Tudelanoren aurka, eta berriz ere, promozio postuetako puntu berdinekin aurkitzen da. 26 puntu dauzka talde txuribeltzak, Unionistas taldearen puntu berdinak, eta egoera honi buelta emateko, datorren astean Stadium Galen Osasuna Promesas taldea jasoko dute.\nGaurkoari erreparatuz, Tudelanok azkar hartu du aurrea markagailuan, Nestor Salinasen jokaldi bikaina egin eta Obik baloia sareetara bidali du. Real Union berdinketaren bila irten da eta hiru saiakeren ondoren, Alvaro Telisek banakoaren gola egin du.\nBaloiaren jabetza talde txurbiltzak izan du, baita aukerak, baina ezin izan dute bigarren gola Tudelanok baino lehenago eskuratu. Izan ere, 27.minutuan, etxean jokatu duen taldeak 2-1ekoa egin du Salinasen bitartez. Atsedenaldira emaitza horrekin joan dira bi taldeak, Alberto Iturralderen taldeak gehiago merezi izan du baina futbola horrelako gauzak dauzka.\nBigarren zatian, Real Unionek zailtasun handiak izan ditu Tudelanoren Oscar atezainaren atera iristeko. Talde txuribeltzaren entrenatzaileak aldaketak egin ditu hamaikakoan taldearen erreakzionatzeko gaitasunaren bila, eta Jorge Galanen bidez, errakzioa iritsi da. 2-2ko berdinketaren gola egin du Asier Etxabururi egindako penaltia gauzatuta. Azkeneko hamar minutuetan Real Unionek ezin izan du baliatu jokalari bat gehiagorekin jokatzeko abantaila eta izan dituen aukerak gauzatu gabe geratu dira.


Saint-Arnoult (Seine-Maritime) - Wikipedia, entziklopedia askea.\nPatrice COLOMBEL (2014-2020)\n49° 31′ 44″ N, 0° 40′ 04″ E / 49.528888888889°N,0.66777777777778°E / 49.528888888889; 0.66777777777778Koordenatuak: 49° 31′ 44″ N, 0° 40′ 04″ E / 49.528888888889°N,0.66777777777778°E / 49.528888888889; 0.66777777777778\nSaint-Arnoult (Seine-Maritime) (Frantzia)\nSaint-Arnoult Frantziako udalerria da, Seine-Maritime departamenduan dagoena, Normandia eskualdean. 2013an 1.307 biztanle zituen.\n2007an Saint-Arnoult udalerrian erroldatutako biztanleak 1.307 ziren. Familiak 467 ziren, horien artean 74 pertsona bakarrekoak ziren (27 bakarrik bizi ziren gizonak eta 47 bakarrik bizi ziren emakumeak), 165 seme-alabarik gabeko familiak ziren, 208 seme-alabak dituzten bikoteak ziren eta 20 seme-alabak dituzten guraso-bakarreko familiak ziren.\n2007an 508 etxebizitza zeuden, 489 familiaren etxebizitza nagusia ziren, 10 bigarren erresidentzia ziren eta 10 hutsik zeuden. 455 etxeak ziren eta 47 apartamentuak ziren. 489 etxebizitza nagusietatik 375 bere jabearen bizilekua ziren, 110 alokairuan okupaturik zeuden eta 4 doan lagata zeuden; 5 etxek gela bat zuten, 8 etxek bi zituzten, 64 etxek hiru zituzten, 146 etxek lau zituzten eta 266 etxek bost zituzten. 371 etxek euren parking plaza propioa zuten azpian. 209 etxetan ibilgailu bat zegoen eta 260 etxetan bat baino gehiago zituzten.\n2007an lan egiteko adina zuten pertsonak 879 ziren, horien artean 648 aktiboak ziren eta 231 inaktiboak ziren. 648 pertsona aktiboetatik 584 lanean zeuden (324 gizon eta 260 emakume) eta 64 langabezian zeuden (23 gizon eta 41 emakume). 231 pertsona inaktiboetatik 83 erretiraturik zeuden, 53 ikasten zeuden eta 95 "bestelako inaktibo" gisa sailkaturik zeuden.\n2009an Saint-Arnoult udalerrian 493 unitate fiskal zeuden, 1.362,5 pertsonek osaturik. Pertsona bakoitzeko diru-sarrera fiskalaren mediana urteko 18.868 euro zen.\n2007an zeuden 23 komertzioetatik, 3 erauzte enpresak ziren, 1 janari enpresa zen, 3 bestelako produktu industrialen fabrikazioko enpresak ziren, 5 eraikuntza enpresak ziren, 1 ibilgailuen saltze eta konpontze enpresa zen, 2 garraio enpresak ziren, 2 ostalaritza eta jatetxe enpresak ziren, 5 zerbitzu enpresak ziren eta 1 administrazio publikoko enpresa zen.\n2000. urtean Saint-Arnoult udalerrian 22 nekazaritza-ustiategi zeuden, 689 hektarea erabiltzen.\nWikimedia Commonsen badira fitxategi gehiago, gai hau dutenak: Saint-Arnoult (Seine-Maritime)\nOrriaren azken aldaketa: 24 urtarrila 2018, 20:02.


Lasarte-Oriako hilketarekin lotuta atxilotutako bat kargurik gabe libre utzi dute | Euskal Herria | Berria.info\nOstirala, 2014ko apirilak 25 - 01:49\nHildakoaren baserrian bizi dena da aske utzi dutena, 50 urteko gizonezkoa. 24 urteko mutil batek atxilotuta segitzen du. Buruan tiro bat zuela hilik aurkitu zuten 47 urteko gizon bat larunbatean, baserri batean. Berria.info 2012-04-09 - 20:11:24\nErtzainek inguruak itxi zituzten, eta eguna bertan eman zuten, ikerketarako frogak bilatzen. Baserriaren aldamenean auto bat aurkitu zuten, erreta. Ertzaintzak jakinarazi duenez, hildako gizonezkoaren senide batena da kiskalitako auto hori. Poliziak hasieratik aipatu du hilketa bat izan dela, hipotesi horrekin ari dela lanean, baina ez du arrazoiei buruzko berririk eman. Hildakoa idi probetan aritzen zen, eta ezaguna zen horregatik. Auzoan bertan ibiltzen zen idi parearekin entrenatzen.


Yoichiro Nambu - Wikipedia, entziklopedia askea.\nTokio, 1921eko urtarrilaren 18a\nToyonaka, 2015eko uztailaren 5a (94 urte)\nTokioko Unibertsitatea 1952) Zientzietako doktore : fisika\nSavas Dimopoulos (en)\nBindu A. Bambah (en)\nRitsumeikan University (en)\nOsaka Hiriko Unibertsitatea\nMax Planck domina (1985)\nFisikako Wolf Saria (1994)\nSakurai Saria (1994, 1994)\nYoichiro Nambu (japonieraz: 南部 陽一郎, Nanbu Yōichirō?, Tokio, 1921eko urtarrilaren 18a - Osaka, 2015eko uztailaren 5a) japoniar jatorriko fisikari estatubatuarra izan zen. 2008. urtean Fisikako Nobel Saria jaso zuen fisika azpiatomikoaren simetria-haustura espontaneoaren mekanismoa aurkitzeagatik.\nNambu Tokion jaio zen 1921. urtean. Fukui Bigarren Hezkuntzako Ikastetxean graduatu ondoren, Tokioko Unibertsitate Inperialean fisika ikasi zuen. 1949. urtean, irakasle lagun bezala sartu zen Osaka Hiriko Unibertsitatean eta hurrengo urtean irakasle bezala hasi zen lanean.\n1952. urtean Princetongo Goi Mailako Ikasketako Institutuak ikasten jarraitzera gonbidatu zuen. 1954. urtean Chicagoko Unibertsitatera aldatu zen eta 1958an irakasle izendatu zuten. 1970ean estatubatuar hiritartasuna hartu zuen.\nWikimedia Commonsen badira fitxategi gehiago, gai hau dutenak: Yoichiro Nambu\nMultimedia: Yoichiro Nambu\nBNF: 123816831 (data)\nOrriaren azken aldaketa: 24 otsaila 2021, 23:44.


ZALOA OTADUY ETA JON IBARLUZEA GUREKIN IZAN DITUGU\nZaloa Otaduy eta Jon Ibarluzea gure artean izan ditugu hitzaldi bana ematen.\nAlde batetik Zaloak Elikadura osasuntsuari buruzko hitzaldia eman digu eta gure galdereei erantzun die eta bestalde, Beñat Lasa-ren bitartez, bere laguna den Jon Ibarluzea txirrindularia izan dugu. Berak baita ere kirola, elikadura, konpromesua,...-ri buruz hitz egin digu eta gure galderak erantzun ditu.\nZein interesgarriak izan diren bi hitzaldiak!\nMila esker bikote!!!!\nPublicado por GALTZAGORRIAK en 4:29 No hay comentarios:\nUXUE ALBERDI gure artean\nUrtarrilean, Idazleak Eskoletan ekimenaren barruan Uxue Alberdi izan dugu. Oso bisita interesgarria eta aberasgarria izan da, bukaeran sorpresa eta guzti, bat bateko bertsoa sortu du gure izenekin!!!!!\nMILESKER UXUE, oso ondo pasatu dugu zurekin!\nPublicado por GALTZAGORRIAK en 0:34 No hay comentarios:\nESKERRIK ASKO BEÑAT!!!\nAzaroan eta abenduan zehar gurekin Beñat Lasa izan dugu Magisteritzako praktikak egiten. Plazer bat izan da bera gurekin izatea, oso gustura egon gara zurekin!!!!\nESKERRIK ASKO BEÑAT!!!!\nPublicado por GALTZAGORRIAK en 6:45 No hay comentarios:\nGURE ESKUALDEKO PROIEKTUA\nGure lana ikusi nahi baduzu klikatu hemen\nPublicado por GALTZAGORRIAK en 1:55 No hay comentarios:\nGure eskualdea ezagutzera joan ginen. Zenbat gauza ikusi eta ikasi genituen, ze ondo pasatu genuen!\nMallabia, Soraluze eta Mutriku ezagutu genituen. Mallabian haize-orratza ikusi genuen, Soraluzen hamaiketakoa jan eta Mutrikun gida batekin Mutriku hobeto ezagutu. Mutrikun ere bazkaldu genuen eta ondoren pixka bat jolastu egin genuen.\nZE ONDO PASATU GENUEN!!!!!!!!!\nPublicado por GALTZAGORRIAK en 1:46 No hay comentarios:\n4. mailako lehenengo txangoa Arratera izan zen eta oso ondo pasatu genuen!\nPublicado por GALTZAGORRIAK en 6:39 No hay comentarios:\n4. MAILA HASI DUGU!!!!\nGaltzagorriak hemen gaude berriro! Indartsu 4. mailari aurre egiteko!\nHemendik aurrera blogean ekintza desberdinen berri ematen joango gara.\nPublicado por GALTZAGORRIAK en 0:13 No hay comentarios:\nZALOA OTADUY ETA JON IBARLUZEA GUREKIN IZAN DITUGU...


Jon Etxabe 2021/07/23 09:45\nBADAJOZ. EKIALDEA: Medellin, Don Benito, Villanueva de La Serena, Alange, La SERENA LURRALDEA, Higuera, Zalamea, Castuera, Quintana.\nUztailaren 21a. Asteazkena. Ex:6.a - 51.a\nAske dira bart gaurtik Mahai Nazionalekoak. Herri ospakizunak galduko ditugu hein batetan, baina oihartzunak jotzen gaitu. Mayor Oreja nor balitz zoko ezkutuenean gordeta behar luke.\nMeridatik Ekirantz izanen da gaurko ibilia.\nArtadi tristea lurralde harritsuan, mahastiren bat tartean; lur ureztatu berdea Guadianara hurbilduz: tomatadiak, arto-sailak, ekiloreak eta, lehenengoz gaur, tabako-belar sailak, arrosadiak eta piper-sailak. Lurralde aberatsa, ez dakigu norentzat aberatsa; landua, eman emanen du usta, zenbateraino den herriarentzat zenbateraino bakarren batentzat, hor dago koska. Herri hauetatik heldu zitzaizkigun uholdeka etorkinak Euskal Herrira, hemendik heldu ziren Penintsulako periferiako herrietara. Pobrea behar zuen orduan lurralde honek, herria ez da ogi bila atzerrira ateratzen berean behar haina badu. Ez dakigu gaur egun zenbatentzat ogibide diren lurrok. Agian kanpotarrak datoz lanera uzta jasotzera, bertan behar haina langile ez delako.\nMedellin. Berez ez du interesgune handirik. “Aquí estuvo la habitación donde nació Hernan Cortes en 1485” dio plazan harri batek. Konkistatzailea gogoratuz bizi den herri handia, xumea baina ahalegintxoak eginez. Gaztelua: mendi tontor osoa betetzen duten hormak soilik geratzen zaizkio: Ameriketatik ere ikusi ahal izango zuen Hernan Cortesek. Elizak: 6 ditu gutxienez, bati, harrizko gorria bera, enara pila dabilzkio jiraka inguruan edo hormetan sartu-irtenean; halaz ere zikoina habiak dira deigarrienak: 6 habia simetrikoki tartekatuak gailurreko luzeran plataformatxoen gainean. Zubi luzeee…a: mahats dolarea jarri dute sarreran, erakargarri txukundu dute ibai ertza jantoki eta pedaloiekin, inguru atsegina bihurtuz.\nAtetik zuzen pasilloa, bere alboetan gelak eta sakonean patioa: hori da zabalik ate batetik ikusi ahal izan dugu etxetxoon egitura.\nSasoiko gizakume asko ikus ahal da herriotan, edozein ordutan kalean, kontu-kontari plazetan edo tabernetan.\nErabat arteza da errepidea D. Benitoraino, zuzen-zuzen hiri batetik bestera, lur ureztatu berdeetan, alboan izaki Guadina.\nDon Benito. Moderno itxura hartu nahi duen herria, baina bere nortasuna, fisikoa behintzat, galtzen ari dena. Ahalegintxoak egindako herria hau ere: sarrera dottorea, palmondo ilarak luze eta artezagoa egiten duen pasealeku luze eta zabala hiri erdian parke luzea bailitzan; aspaldiko plaza da nonbait ugariak baitira alboetako etxetxoak. Tartekatuta daude hirian etxe handi berriak eta etxe xume aspaldikoak. Erdirago eta galduagoa du bere aspaldiko jitea, kanporago eta petoagoa da hiria. Erdiguneak ez du ezer gogoratzekorik. Burdineriak lirateke aintzakotzat hartzekoak, edo elizaren harrizko horma-bularrak, handiak nahitaez elizatzarra bera ere tzarra delako. Guadiana irudikatuz eskultura plazan: ibai horri esker bizi dira lurraldeko nekazariak. Ur-biltegi garaia du, borobila, zutabe gainean: zabala izaki herria eta urak presioa behar.\nKale artetik zeharkatzen du hiria errepide nagusiak, nahaspila, etengabeak dira geldiuneak, luzapenak...: horretan ez dago modernotasunik. Sendoa eta trinkoa da zirkulazioa, baita hiriko auto kopurua ere: hori da agian modernotasuna. Hiri barruan ere nahasmena dago, non aparkatu ez duten autoz beteta hiri dena, ez da ez lurrazpiko ez ordainduzko aparkalekurik, nahi duena egiten du bakoitzak. Desesperoa da nagusi. Suerteko izan gara gu.\nHerri orotan deitzen zaio “Plaza de España” plaza nagusiari, herriak berak sarri beste era batera deitzen badio ere. Frankoren ondarea ala agintari sozialisten espainolkeria ote?\nSantixoetarako prestatzen ari da hiria.\n“Zaldibar”tar batena da farmazia bat.\nErdiko plazako kioskora jo ezik ez da erraza egunkaria aurkitzea.\nKaxkada batean heltzen da D.Benitotik Villanuevara.\nVillanueva de la Serena. Ahalegintxoak eginez bizi da herri hau ere, baina antzinako nortasuna galduz doa. Oinezkoen kaletxo bakarra besterik ez zaio gelditzen antzinakotik. Badu lurpeko parkinga, lepo beteta; ahal duena eginaz dabil auto bakoitza. Valdivia Konkistatzailea jarri dute Plaza de Españan, brontze bihurtuta, eroso jantzita, Kontzesio elizari espata luzatuz. Ederra omen eliza baina itxita dago; kapera bat soilik aurkitu dugu zabalik, baina bertan santu-irudi bat erosi edo konpontzeko tratuetan dabiltzalako lau tratulari. Ba omen dira 4 jauregi baina hobe bila ez hasi, are gutxiago jotzen duen beroarekin, ez baitago sailkapen edo informaziorik. Konstituzio Plaza, interesgarria: aspaldiko jarleku azulejozkoak, 2 musika-kiosko angeluzuzenak bata bestearen aurrez-aurre baina zentzu ezberdinean. Plaza de España, harri biziko arkupea du buelta osoan, eliza aldean ezik, baina ez du aparteko graziarik.\nSantixoetarako oholtza jartzen ari dira.\nKale estuak direnez, auto asko dagoenez, bakoitzak nahi duena egiten duenez, kaosa da herri honetan autoz ibiltzea.\nLur-sail berdeak dituzte alde batera lautadako herriok, bestaldera aldiz mortu horia. Sekulako kontrastea. Herri motelak, hilak, iruditzen zaizkigu. Garia herri pobreen adierazgarria bada, ez da harritzekoa hemengo biztanleak alde egin izana ogi bila, kontraesana dirudien arren, ogi bila alde egin beharra uzta nagusia garia den lurraldetik.\nInsalus: autoz lepo daude ospitale aurreak hemen ere. Gaixoak eragiten dituen gizartea da gurea; gaixoak sortzen dituen baldintzak gauzatzen xahutzen ditu diruak, ondorioz dirutza gehiago erabili behar du sortu dituen gaixook sendatzen edo hiltzen laguntzen. Baina bitartean bakar batzuk dirutzak egiten dituzte osasun-ezaren kontu.\nMengabril. Harrizko elizatxo txukuna eta txukundua herriko albo batetan, dorre motxeko eta harri gorrizko txikitxoa.\nDon Benitokoaren antzeko pare bat ur-biltegi daude lautadan: presioa behar dute hemen ere lurrak ureztatzeko.\nCanal del Zujar, tutu borobil erraldoian doa ubidea zati batean.\nGuareña. Ohiko irudia: elizatzarra teilatuteria zapal-zapalaren gainetik.\nAzal-azaletik zeharkatu dugu Guadiana ibaia, harri gotorreko errepide bilakatu den ibi batetik: guti bat hasiz gero erabat moztua geratu behar du errepideak.\nKartoletatik gora tomate kaxaz zamatutako atoi luze garaiak daramatzate bi traktorek.\nValverde de Mérida. Eliza handiko herri txikia.\nFET y de las JONS pintada, gezi, uztarri eta guzti: hemen ere gautarrak ote txapelokerrak Sakanan bezala?, ala egunez egiten dituzte pintaketok?.\n367 kilometro, atzokoak eta gaurkoak elkartuta.\nUztailaren 22a. Osteguna. Ex:7.a - 52.a\n“Gauak eta hiriak”. Ur Apalategi:\n“Zertaz idatz zezakeen?. ... Mezua, idazteko arrazoi bitala. ... Zer zen beretzat idaztea?”. Handiustea deritzot mezuarenari. Apalagoak behar dugu izan. Mezulari eta sermolari larregi izan du eta du herri honek. Niretzat idaztea oroimena gordetzea da, oroimenari laguntzea, bizipenak errotzea, zerbait edo norbait nire bizipenen partaide egitea, nire baitarekin topo egitea. Besterik ez. Baina hori dena.\nAzken ibilaldia Badajozko lurraldean Meridan jarraituko badugu ere Extremadurako azken egunetaraino.\nKilometro-harri buru-borobilak, nekazari garraiorako motortxoak, asto-gainekoren bat, eta ezer gutxi gogoratzeko. Edo aipatzeko.\nVillagonzalo. Kale zabaleko herria lautadan, inoren eta ezerengandik babestu beharrik ez zuena nonbait.\nZujar ubideak ahalbideratzen du ureztaketa, dena da soro berde.\nAlange. Hegi-hegian dago eliza eta maldan behera alde bietara kaledia, kale estuko izugarri pikoa eta bihurria, non autoak ozta-ozta sartzen diren. Maldatsua, txukuna eta zuria. Adreilua nabarmentzen zaio, elizak berriz zarpeatutako hormak ditu. Cuesta du izena kale batek, kale orok 15 gradutik gorako desnibela badu ere. Mendi harritsuak berak dirudi gaztelua, eta gazteluak mendiaren gandorra. Ibilbide berri asko.\nErromatarren termak, nazio-monumentua izendatuta, oraindik hor diraute, erabil darabiltzate: horregatik ordutegi mugatua dute bisitariontzat, bezeroei jaramon egin ahal izateko. Oso bazter atsegina, xarmaz moldatua eta zaindua. Hiru harra-betetik gora sendoerako hainbat eta hainbat mahatsondok gauzatzen dute terma bertarainoko parrape gerizatsua: ez ote dira erromatarrek eurek birlandutako mahatsondoak!. Mailadi pike-pikeko tunel batez jaisten da iturburura, lurpean baitaude ur-berook.\nBilatzen eta aurkitzen zituzten ba erromatarrek halako urak eta halako bazterrak!. Herri kultua eta findua behar zuen izan erromatarra. Eta ahaltsua.\nMeloiak dira egunotan jasotzen den uzta. Dozena-erdi bat asto soroetan, geldi-geldi, filosofatzen. Zezen-plaza antzerako bi ur-biltegi biribil, urak presioa izan dezan seguruenik, gaztelupeko magalaren goialdean, herrian bertan zutabe gainean jarri beharrik gabe.\nDisko-bar bat eduki behar du zerbait dela uste duen herriak. Alangek ere badu berea, zerbait dela usteko du, inguruko herri patanegra. Bere burua patanegratzat duen herri orok du disko-bar bat.\n30 graduko hozberoarekin gabiltza goizeko hamarretan. Goizeko 30 gradu horietako “freskuran” polita dager oraindik zeharkatzen dugun paisaia, lautada horiak ez dira oraindik hain urre kolore, arteak ez daude oraindik hain triste. “Baches - Conduzca con precaución”: hobeto egingo lukete zulook betez!.\nEz semafonorik, ez telefonorik…, begiz bideratzen dute zirkulazioa errepideko lanez oztopatutako 300 metroko tartean: elkarri eskuak jasoz eta keinuz egiten dute noiz nori bidea eman punta banatako morroiek.\nGarai bateko sozialisten bide bera darama hauteskundeak irabazteko Extremadurako Lehendakariak: errepideak berritu!.\nZerri-granja: bi isurialde besterik ez diren latorrizko txabola pikoetan gordetzen dira zerriak; egosi egin behar dute zerri gizajoek hor barruan: gantzak urtuko zaizkie eta horregatik patanegra gihartsuak izango dira hemengo txerriak ere. Artaldea erabat kamuflatuta, inguruarekin bat eginda, inguruaren kolore eta itxura bereko: zaila da igartzea zer den ardi, zer harri.\nHurrean dabiltza neskame eta emazte izenak ez ezik izanak ere.\nPaloma. Peto-petoa: zuria, burdinsare ugarikoa, kale zabalekoa, ... Ez dugu gizonezkorik ikusi kaleetan edo plazan.\nPuebla de la Reina. “Arroyo Tamujaz”: oraindik diraute arabiar kutsuko izenek.\nLurralde guztia da larre-lurra, ordeka horia; olibondo eta garia nagusitzen da, aldiz, herri inguruetan. Euri asko egiten du nonbait neguan, izugarri ubide handia jartze diete azpitik ur-pasabideei errepidea berritzean.\nLA SERENA LURRALDEA\nMenditsua, tarteka mendi leunak, tarteka pikoagoak, bailarak mendi tartean, gora-behera doa lurra, arte-gune luzeak sortzen dira goietan zein behe partean. Artea da nagusi baina eukalipto basoa ere azaltzen zaigu tarteka. Bada lur landu zabalik, baina lur harritsua da; jasota dago harria soro zelaietan, sail erdian zein arte ipurdi-bueltan pilatuz. Kortijo edo granjaren bat noizbehinka. Bada jabetza banandu eta babesteko harrizko harresi luzerik ere: soroa garbituzko harri pilatuak segur aski. Haitzek hartzen dute lur azala zenbait tokitan, haitz leun zabal zapalek, erabilezina eginez lurrazala; urria izan behar du harri arteko lurrak, lur geruza mehea harria estaltzen duenak ere.\nUrik gabe daude zeharkatu ditugun zubipeak eta erreka-zuloak.\nMendi-muino lau eta leuneko lurraldea. Granja zuriak edo kortijo hondaturen bat tarteka; ez da aziendarik ikusten larrean, kortetan gordea daude nonbait animaliok. Jabetza handiak behar dute izan La Serenakoek, bakar batzuen lurrak.\nArtalde ikaragarri zabala artaditik galsorora ibilian: jasotzen duten hauts-lainoagatik ez balitz, ez ginen jabetu ere eginen ardirik zegoenik ere, hain dira kolore berdintsukoak lurra eta artilea. Bigarren artaldea: handia da artaldea, handiak dira ardiak ere.\nLurralde bakartia, bakartia da bidaia ere, horregatik zaigu lasaiagoa, atseginagoa; bidaia bitxia gerta zaigu, ezberdina. Ez autorik, ez arimarik, ardiak, artzainak eta noizbehinkako bidezainak ezik. 3 bidezain gizen aurkitu ditugu bakardadeko egonean: karrera egina dute, gizendu eta kitto!.\nEstepa bat da La Serena.\nValle de la Serena. Ez dago bailaran, tontorrean baizik, bi bailara arteko hegian. Herri arkitektura iragartzen dute sarreran, baina antzinakotasun jite guti ageri zaio: adreilu zuri zein gorri edo kolore ezberdineko azulejoz berri-berrituak daude etxaurreak; bat edo bi solairuko etxe garaiak bilakatu dira antzinako behe solairuko etxetxoak, karratu itxurakoak dira orain lehen baxu luzexkak zirenak; lehengo jitea erabat galdu dute, erabat aldatu zaio fisonomia kalediari. Baina lehengo jite petorik eman ez badiote ere etxeoi, fatxada berriok ematen diote herriari jite propioa, bere-berea, ezberdina, orain arte ikusi ez dugun itxura.\nDonoso Cortes hizlari ospetsua zen herri honetakoa: graziarik gabeko burutxoa besterik ez diote jarri eliza aurreko plazan hizketan grazia eta gatza omen zuenari. Mendiko bakarrizketa bakartietan ikasi ote zuen oratoria, Demostenesek bezala. Ezin dut herritxo honetan hitz jarioan irudikatu gure gizona. Herritarrek badakitenez nor den, ez diote izenik ere jarri buruari eusten dion harrian.\nSaltzailea dabil kaleetan etenak eginiko garrasian ulertzen ez diogun zerbait saltzen.\nFutbol zelaia eta hilerria, herritik kanpo daude biak, nahiko alde batera, bata bestearen alboan, elkar ukitzen. Ibilbide txukuna egin dute futbol zelairaino, baina ez dute luzatu, metro batzuk arren, hilerriraino. Ahaztu samarrak ote hemen hildakoak?.\nHerri apala da; emigranteek atzerrian irabazitako dirutxoekin eginak dirudite fatxada berrikuntzak eta apainketak fatxada berrikuntzak eta apainketak fatxada berrikuntzak eta apainketak fatxada berrikuntzak eta apainketak fatxada berrikuntzak eta apainketak, Amerika berrietako amerikano berriek eginak.\nLa Serena lurraldeko herrietan ere “de España” dira plazak.\n“Vamos bien para Higuera?”. “A 8 kilometros le llega”: herrialde bakoitzak bere bitxikeriak ditu gaztelaniaz ere.\nTristea da Higuera-ra arteko tartea: harri-basoa, edo harri-saila. Paraje mortua, dena harri.\nBerotu dira ardiak: pila borobil handietan elkartu dira.\nZikoinarik ez dago: harrarte eta mendi idorretan ehiza-gairik ez.\nTxondorra: txondor handia lur gorri zabalean, ketan, gureetakoa, borobila: auskalo nondik dakarten egurra!!!.\nHiguera. Herri arkitektura iragartzen dute hemen ere sarrerako iragarpen karteletan, hori da salgai dutena bisitariontzat. Valle baino antzinakoagoa, herriagoa, da. Eliza, plaza, kaleak, ... Apal-apal dager, herri apaleko teilateria apalaren gainetik, umil, Higuerako dorrea.\nCastelar izena jarri diote kale bati, Donosorekin lehian edo.\n“Plaza dela Asunción” zen lehen gaur egungo “Plaza de España”. Elkarrekin bizi dira, haserretu gabe, azulejozko bi letreroak.\nMeloi saltzailea dabil Higueran, auto bozina joz bere presentzia iragarriz.\nTaberna aurrean daude plazan ordez gizonezkoak, errepideko ikusmiran, zerikusi gutxi baitago kale-arteko geldotasunean.\nBete-bete daude indipikuak.\nZe janik ez eta filosofatzen lez dago astoa, zutik eta geldi eremu idorrean.\nOkerreko bidea hartu dugu!. Llerenako bailara ikusi dugu ondorioz: zubi zaharra eta zubi berria, elkarren kide, zulogune berdina zeharkatzen, agerian utziz lehengo eta gaur egungo garraiobideen ezberdintasuna. Zorionez garaiz jabetu gara norabide okerrekoan gindoazela.\nHara non orain etzanda dagoen gure lehengo asto filosofoa: etzatea erabaki du hausnarketaren ondorioz.\nHainbat BI matrikula ikusi dugu herriotan: emigranteak oporretan segur aski.\nZalamea. Lautada hori harritsuaren erdian, tontortxo huskeria batean. Bi plaza ditu, bakoitza ertz batean, udaletxe aurrean bata, behean alde zaharraren ertzean Alde Zaharretik ia kanpo; eliza aurrean bestea zaharraren bihotzean. Nola ez, Calderón de la Barca-ri eskaini diote udaletxe aurreko plaza, bere izenarekin bataiatu dute Eskola ere, irudi batekin eskerroneko oroitzapena borobilduz. Pedro Crespo Alkatearen etxea oso apala begitantzen zaigu gaur egun, ate dotoretxoa badu ere. Ate gotiko apainak ditu elizak: Elizaren alboan Trajanoren distiloa, bi zutabe sendo, 38 metrokoa garaiena. Gaztelua, Zuñigatarren jauregia izan zen, bertan idatzi zuen Nebrijak Gazteleraren lehen gramatika. Antzinako ateak, etxeak eta kaleak diraute, herriaren egituraketa ere lehengoa da, baina erabat itxuraldatuz joan da eta doa herria.\n“Calle Cuartel”, hemen ere: herri errepublikanoa izan zen ba La Serenakoa nik ezagutzen ditudan emigranteek erakutsi didatenez.\nHiru gizakume heldu ikusi ditugu kalean, bata bestearengandik hurbil, hirurak berdin-berdin okertuta, soina ia gerritik aurrerantz kakotuta, hirurak behar zuten izan soroan zaildutako nekazariak.\n“De donde son?” galdetu digu norabide eske joan gatzaion emakume nagusiak. “De Navarra”. “Zuazo somos nosotros, de allá salimos”. Garbi du nongoak dituen sustraiak. Txikitatik joan zen bera atzerrira, oporretara etorrita dago. Gutxi gorabehera daki alkate famatuaren etxea non den, 200 metro barruan bizi bada ere: “De pequeños no nos enterábamos”.\nZebrabideko arraia zurietan pintatu du, gorriz nola ez!, PSOEk “Vota PSOE” mezua. Nahi dutena egiten dute nagusi diren herrietan; kartelak jartzea bera ere debekatu egiten digute besteoi.\nHauteskunde kartel orok hormetan dirau oraindik, pankarta orok kaleetan zintzilikatuta. Zenbat aldiz aurpegiratu digute kartelez kaleak “zikintzea”, eta kentzera behartu nahi izan!.\nMalpartida. Plaza ederra du. Gizakume gazte sasoikoa eta heldua daude kontu-kontariko egon itzaltsuan.\nOstruka granja. Harria da nagusi soro eta zelaietan. Errekatxoetan ur-negarrik ere ez.\nCastuera. Teilaturik ere ez zaio ikusten ia, eliza-dorre xume karratu horixka agertzen zaio soilik. Hazia, inguruko burua den itxurarekin. Harrizko ate eta ateburu sendoak dira gehienak, ia denak, banan-banan harrizko sendoak, leihoak burdinadunak nola ez.\nBertako egiten dute Valdivia, Villanuevakoekin lehiatuz. Gurean Bergara eta Ordizia ibili ziren demandan S.Martin berea zela-eta bakoitza.\n“Jakin ezazue lehenago edo beranduago zumardi hauek irekiko direla berriro, eta bertatik libre ibili ahal izango dutela gizakiek”, hala die herritarrei Allende txiletarrak eskua luzatuz, agian Valdivia gogoratuzko bustotik.\nQuintana. Eibarrera emigratu zuen herria, Eibarren egonen da Kintanatarren agiritegi nagusia. Teilateria zabal-zabala ikusten zaio, uste genuen baino handiagoa da, harrizko ateak dituzte lehengo etxeek, harrizko euskarri eta ateburuak, ate sendoak, burdineria. Inguru hurrean etxe berri ugari ditu, kanpotarrenak, emigranteenak ziurrenik, agian bertako ondo-bizienak, harrobiokin dirua egiten ari direnenak.\n“Granitoaren hiria” bataiatu dute. Harginak ere badu bere granitozko irudia. Harri hondakin piloak daude herri bueltan: mendirik ez dagoenez, dena laua denez, beheranzkoak dira harrobiak, azpitik ateratzen dituzte blokeak eta hondakinak alboko azalean pilatzen mendi-muinoak diruditen pilotzarrak sortuz.\nLa Guarda. Herri txikitxoa da tamainaz, baina eliza handi bat du, albo batean, errepideak banatzen dituelarik herria eta eliza. Jesusen Bihotzak “amaos” dio errepide ertzetik, ez dakigu herritarrei ala gidarioi.\nOrtigas ibaia zeharkatu dugu, behin eta berriro, paraje ezberdinetan: berdea du ibilgua ez dakigu asunez ala ze belar motaz.\nBasamortua, harritza eta artadiak bukatzen doaz La Serena lurraldea bukatzen doan heinean.\nLa Haba. Apartekorik gabekoa. Agian eliza-dorre txikia eta zementuzko kale-zorua lirateke aipatzekoak.\nBukatu dira muino harritsuak, mendi-muino mortuak. Galsoroen lautadan sartu gara.\nMedellin. Bitxia da D. Benito aldetik begiratuz: gaztelua goian, bi eliza-dorre ia biki maldan behera sailkatuz, eta behean ezaguna zaigun elizatzarra. Inguru arre, siku, lehor, mortuan.\n236 kilometro, Badajozko azkenak\nErabat beltz zegoen kanpin ingurua gu egon ginen garaian, sute baten ondorioz, gaur egun belar idorrez hori dago baina berde egonen da udaberrian.\nBihar oraindik Proserpina urtegia ikusiko dugu Caceresera bidean eta astelehenean Meridan eginen dugu erabat azkena izanen den ibilia.\nJauzi eginaz sartzen dira ume eta ez-ume gehienak igerilekura. Auskalo zeren itxura hartzen didaten eskaileran jolasean dabiltzan bi mutikoek, adi-adi so, belarri zuloak ez bustitzeagatik eskaileretatik sartu naizenean, geldi, uretara.\n“Oiga, aquí cubre?” galdetu du batek. Nire albokoak erantzun nahi zionari: ”Calla, él sabra lo que hace”. Eta ito balitz?.\nUztailaren 23a. Ostirala. Ex:8.a - 53.a\nUr Apalategieren “Gauak eta hiriak” irakurriz: Bi gauza ezberdin dira zoriontsu izatea eta zoriona ematea. “Nemo dat quod non habet” genioen gaztetan, nolabait zoriontsu izan behar da zoriontasuna transmititu ahal izateko. Litekeena da, baina, zoriontsu izaten ez jakitea, bai ordea zoriona ematea, norbera lur jota arren\nAsto arrantzak, ohi diren bezala ozenak, entzuten dira egunez zein gauez: gure animaliekiko harreman bakarra kanpin honetan, astoon mezua ulertu ezin badugu ere. Hor daudela jakinarazten digute gutxienez. Zerbait da. Desagertzear dagoen espezie omen. Asko dira jadanik astoa denik ere ez dakitenak.\nKokoteraino gaude eguzkiaz, aspertuta beroaz, Euskal Herriko euria dugu amets.\nMeridak moto-kros-pista du urtegira bidean.\n5 eta erdi bilakatu dira errepidean agindutako lakurainoko 3 kilometroak.\nProserpina Lakua: Erromatarrek jasotako urtegia. Harritzekoa erromatarren ahalmen teknikoa. Ez da duela urte asko alboko kanpinean egon ginenetik gogoratzen genuen. Harritzar handiko horma txikia genuen gogoan biok, baina honek hormatzarra du, sendoa eta luzea. Gogoratzen duguna agian Cornalbokoa da, hura ere erromatarrena baita. Proserpinaren hau jendearen egun-pasarako gune bihurtu da, jende asko dator, ingurua oso atsegina baita, ikuspegi paregabea eskaintzen du, baina ez du inolako geriza-gunerik.\nGogoratuko duguna edo bizi-bizi daramaguna:\na.- Norenak dira soroak, jauntxoarenak, jabego handienak ala nekazarienak.\nb.- Ze biztanleria du, herri guzti horietan zenbat jende bizi da?. Herriak hutsik daude, emigrazioak dirau?.\nd.- Zer dira herrietako kale-plaza-tabernetako gizakume helduak: jubilatuak, langabezian daudenak, “peonada” edo antzerako kobratzen duten lanik gabeko nekazariak?.\ne.- Zer egiten dute emakumeek, non daude?. Ez da emakumerik kontu-kontari kale eta plazetan.\nf.- Ze alderdiri bozkatzen dio gehiengoak, nola banatzen bozak?.\nBero ikaragarria, sapa.\nHarremana izan dugun jendearena: galdetzean, dendetan...\n- Xumeak: etxeak, dendak, jantziak, janzkera, igerilekuko zein asteburuko jokamoldeak… etab\n- Behe solairuko etxeak, kale eta herriak, Ipar Afrika bailitzan. Andaluziako eragina, beroaren eragina, arabiarren eragina...\n- Kale bihurriak, linealtasunik gabekoak\n- Herri zuriak.\n- Herri zabalak, handiak diren sentipena edo ustea sortuz.\n- “Plaza de España” du izena plaza nagusi orok, herri txikienekoak ere. Baina askotan herriak ez du izen horrekin ezagutzen, izen hori bera ere ez du sarri ezagutzen. Extremadura herri errepublikarra eta ezkertiarra izan zen. Berrikuntza sakonik egin ez den plazetan lehengo izenak dirau berriarekin batera, plaka berria jarri zuten zaharra kendu gabe. Izan zen izen berri hori jartzeko kanpainaren bat, ez zen egon izen berriok jartzeko arazorik, herria beldurtuta egon zen, edo espainiar sentitzen dira bizi-bizi.... ?\nPlan Badajoz: Guadianaren inguruan: artoa, tomatea, arroza, tabakoa, ... lursail oparoak.\nBarros Luraldea: elizak erre eta arpilatuak izan ziren lurraldea: marxistak!!!. Bada beraz jende ezkertiarra, herriak mendeku egarria zuen, bazen nonbait esplotazioa, zein zen herriaren jokabidea gerra aurretik... Ondorengo mendeku eta pertsekuzioaren arrastorik ez da inon ageri ordea.\nLa Serena: lurralde lehorra eta harritsua.\nLarre-lurrak, artadiak, artelatz basoak, jabego harresiak: bakoitzaren lurra gotorleku bihurtuta.\nBurdinateria: Balkoi-leihoetakoak, Andaluziako jitea.\n- adreiluzko mudejarrak, kolorgetuak, itxita, gailenak herri zapaletan, eliza urrutitik nabarmentzen dituzten dorre garaiak, dotoreak herri pobrean...\n- Itxita daude elizak, arrats beranduan soilik zabaltzen dituzte elizkizunetarako.\nMotortxoa, sororako garraio-tresna, gizakume nagusiak kaskoekin mozorrotuta, ...\nHilerriak: zainduak, hain zuriak direnez zerbait dotoreagoaren sentipena sortzen dute.\nKilometro zedarriak: aspaldiko kilometro-harri hiru aurpegiko buru-borobilak errepide bazterretan, noizbait izan zuten zeregin bera betez oraindik.


“EUSKARAZ S.A.” Lan-munduko eragileak sentiberatzeko ekimena\nOarsoaldeko Euskara Batzordeak, ordea, ederki daki egun lan-mundua euskalduntzeko darabiltzan neurri eta kopuruak oso motz direla oraindik egoerari buelta ematen hasteko. Horregatik, gaiari bultzada berria ematea beharrezko deritzo, alor sozioekonomikoan euskara normalizatzeak ekarriko baitu neurri handi batean gainerako alorretan ere euskara normalizatzea.\nHoriek horrela, gaur egin duten agerraldi batean ezagutzera eman dute lan-munduko eragileak sentiberatzeko ekimen berria; EUSKARAZ, S.A. Prentsaurreko honetan lau udaletako ordezkari politikoak, Gipuzkoako Foru Aldundiko ordezkariak, sindikatuetako ordezkariak, Don Bosco LHIIren zuzendaria eta Strogoff komunikazio enpresaren ordezkaria bertaratu dira, besteak beste.\nGuztiok ditugu maila pertsonalean egin nahi ditugun eginkizun batzuk, lanekoez gain. Euskara izaten da, askotan, horietako bat. Euskara ikastea, euskaraz hitz egitea, euskara partekatzea, euskaraz konposatzea, euskaraz idaztea eta euskaraz bizitzea bizi osoko konpromiso eder bat da jende askorentzat, eta tinko eusten diote horri, oztopoak oztopo, beti erraza izan ez arren.\nHori da, agian, haien enpresarik preziatuena. Beren hizkuntzarekin idatzi gabeko kontratu bat duten pertsonen kasuan, ez dago zalantzarik: haien enpresa Euskara S.A. da.\nEgunero proiektu baliotsu bat, gure hizkuntza, alegia, aurrera ateratzeko gogor lan egiten dutenei. Sozietate honen parte diren guztiei, merkataritzatik haratago doalako eta bere zuzendaritza milaka herritar anonimok osatzen dutelako.\nHorixe da aste honetan hasiko den kanpainaren muina eta, lehen fase batean, autobus geltokietan, autobusetako pantailetan eta irratian zabalduko dena, eta datorren urtean beste hainbat ekimen eta euskarri erabiliz jarraipena izango duena.\nEman diezaiogun lana euskarari.\nGure enpresa da.


Aste Nagusia 2013 Archive - Donostiako Piratak\n2013ko balorazioa: Beste urte batez Donostia abordatu dugu!\n2013, abuztuak 20 2 Iruzkin Amaitu da 2013ko Aste Nagusi Pirata eta Donostiako Piratak mugimenduko kideok geure balorazioa publiko egin nahi dugu. Orotara 81 ekitaldi eraman ditugu aurrera eta programaturik ez zeuden ekitaldiak ere gauzatu ditugu; hala nola, Bilboko Txupineraren eta Jai Herrikoien aldeko elkarretaratzea. Oso pozik gaude egindako lanarekin […]\nIgandearen errepasoa, abuztuak 18\n2013, abuztuak 19 0 Iruzkin Eta hemen gure azken eguna… Irrikitaldia! Bazkaria egin genuen 80 pertsonak Trinian, eta ondoren 17:00etan paseoa atera zen Boulevardetik Santa Maria elizaraino. Denetarik izan genuen, Donostiako 9 gazteen eta Luis Barcenasen aldeko herri harresia bidea mozten, Donostiako pertsona ezagunez mozorrotutakoak… Oso xelebrea izan zen. Behin […]\nLarunbataren errepasoa, abuztuak 17\n2013, abuztuak 17 0 Iruzkin 10:00 Surf ikastaroa egin dugu aurten lehen aldiz eta 15 bat pertsonak hartu dute parte. 11.30 Bigarren eskuko azoka Moia puntan, irabazi asmorik gabeko elkarte eta norbanakoentzat. 12:00 Herritarron epaia iritsi da Donostiara. Hau Piraten egitarautik kanpo dago, baina bertan Xibaro kofradiako jende asko bildu […]\nBilboko Konpartsei eta konpartserari gure elkartasun osoa\n2013, abuztuak 16 0 Iruzkin Euskal Herriko jai eredu herrikoiak etengabe erasoak pairatzen ari dira. Bilbon egunotan gertatzen ari dena azken kasua besterik ez da. Herriak antolatzen ditu bere jaiak eta herriak aukeratzen ditu ordezkariak. Aurten Bilbon Jone Artola aukeratu dute Konpartsek Aste Nagusiko txupinera izateko. Kanpotik eskua sartuz, Urquijo […]\nIrrikitaldiaren aurretik bazkaria!\n2013, abuztuak 15 0 Iruzkin OHAR BAT PIRATAK: Igandean, Irrikitaldiaren aurretik 80 pertsonarentzat bazkaria egingo dugu Trinian! Urkan jarri ditugu tiketak salgai 6€an. Animatu!!!\n‘Izan Pirata’ dokumentala DVDan eskuragarri\n2013, abuztuak 15 0 Iruzkin Piratak! Albiste onak!! Iritsi dira “Izan Pirata, jaia eraldaketa sozialerako tresna” dokumentalaren DVDak! Emaila ere bidaliko dizuegu abisua emanez, baina Verkami bidez aurrez erosi duzuenok eta eskura jasotzeko prest zeundetela adierazi zenutenok, gaur ostegun arratsaldean (17:00 – 20:00) eta ostiral eta larunbatean egun osoz (12:00-14:00 […]\nAsteazkenaren errepasoa, abuztuak 14\n2013, abuztuak 13 0 Iruzkin 11:00 Haurrentzat herri kirolak, Portaletasetik Nautikorantz doan eremuan (Pirata Bihurrien Kofradia)


barren.eus - Bikefriendly saria jaso du Eibar-Maltzaga bidegorriak, 'Bizikleta azpiegitura' kategorian\nBikefriendly saria jaso du Eibar-Maltzaga bidegorriak, 'Bizikleta azpiegitura' kategorian\nArgitaratua: 2021-07-02 12:53\nGipuzkoako Foru Aldundiko Mugikortasun Departamentuak Bikefriendly 2021 saria jaso du 'Bizikleta azpiegitura' kategorian Eibar-Maltzaga bidegorriaren proiektuagatik.\nEibar-Maltzaga bidegorrian bizikletaz azkarrago, seguruago, erosoago, koherenteago eta intuitiboago zirkulatzeko beharrezkoak diren azpiegitura eta zerbitzu berriak diseinatu eta bultzatzeagatik saritu dute Gipuzkoako Foru Aldundiko Mugikortasun Departamentua. Rafaela Romero foru arduraduna pozik agertu da albistearen berri izan duenean: "Poz handia ematen digu aitorpen horrek, eskualdean hain garrantzitsua eta atzeratua den proiektu hau gauzatzeko egindako ahaleginari balioa ematen baitio". Era berean sari horrek "lurraldea bizikleten mugikortasunaren erreferente gisa" finkatzen duela nabarmendu du Romerok, eta lurraldeak mugikortasun iraunkorraren azpiegiturekin duen konpromisoaren beste adibide bat dela esan du.\nForu Aldunditik azaldu dutenez, sari honek Eibar-Maltzaga bidegorriaren exekuzioan egindako lana aitortzen du, "Ingeniaritzarako mugarritzat jotzen dena". 2,1 kilometroko luzerarekin oztopo tekniko handiak gainditu behar izan ditu, orografiagatik eta dagoeneko martxan dauden azpiegiturengatik.\nEibar-Maltzaga bidegorria Europar Batasuneko jardunbide egokien adibide gisa aukeratu zen, eta Eskualde Garapeneko Europako Funtsak finantzatu du oso-osorik, Euskadiko 2014-2020 EGEF Programa Operatiboaren esparruan. "Gipuzkoa mugikortasun jasangarriaren kudeaketaren adibidea da Europan", adierazi du Romerok.\nBizikletaren Hirien Sareak (RCxB) Gipuzkoako eta Pontebedrako Foru Aldundiak, eta Torreneko eta Iruñeko Udalak saritu ditu, bizikleta hiriko garraiobide gisa sustatzearen alde egindako lanagatik. Edizio honetan, guztira, RCxBri atxikitako erakunde publikoen 43 hautagaitza aurkeztu dira. Hona 2021eko Bikefriendly 2021 sarietan sarituak.\nIaz, abenduaren 30ean inauguratu zuten Elgoibar eta Eibar gehiago lotu dituen Azitain-Maltzaga bidegorri zatia.


Pribatutasun politika eta cookiak | Hotel Bidebide\nPribatutasun politika eta cookiak\nNabigatzailearen ezarpenetan Cookien onartuz Bide Bide hotela.ren webgunean barneratzean, Bide Bide hotela.-k eskainitako zerbitzuetaz baliatu nahi duzula baieztatzen du, eta horretarako gure partetik Cookien erabilpena onartzen duzula.\nBide Bide hotela.-k erabiltzaileen partetik erabilpena eta nabigazioa hobetzeko eta errazteko ezartzen ditu Cookieak www.hotelbidebide.eus webgunean, baita Google Analytics tresnaren bitartez informazio estatistikoa jasotzeko ere (erabilpen estatistikak, bilaketen abiadura, webgunearen aktibitatearen neurketak, ea), betiere orrialdeak eta nabigazioa hobetzea helburu.\nBide Bide hotela enpresak www.hotelbidebide.eus webguneko erabiltzaile gisa eta/edo posta elektronikoz eman dizkiguzun datu pertsonalen segurtasuna eta konfidentzialtasuna bermatzen ditu, datu pertsonalak babesteko abenduaren 13ko 15/1999 Lege Organikoan eta lege organiko hura garatzeko erregelamendua onartzen duen abenduaren 21eko 1720/2007 Errege Dekretuan xedatutakoaren arabera.\nErabiltzaileak informazioa jaso du eta baimena ematen du webgune honetan jasotako datu pertsonalak eta etorkizunean ematen dituenak fitxategi automatizatu edota ez-automatizatuetan jasotzeko eta tratatzeko. Fitxategi horiek Bide Bide hotela enpresari dagozkio eta Datuak Babesteko Espainiako Agentziaren Erregistro Orokorrean inskribatuta daude.\nDatu pertsonalak Bide Bide hotela enpresak onartutako segurtasun-neurrien eta pribatutasun-politikaren arabera bildu eta tratatuko dira, une oro indarrean dauden arauak betez. Webgunean bertan jarritako galdetegietan kontrakoa zehaztu ezean, emandako informazioa Tabakalerak antolatutako ekitaldietan parte hartzeko eta zentroan eskaintzen diren zerbitzuak erabiltzeko beharrezko kudeaketak egiteko soilik baliatuko da, hau da, proiektu artistikoak sortzeko baliabideen lagapen eta mailegurako eta liburutegiko edukien mailegurako.\nErabiltzaileak une oro baliatu ahal izango ditu datuak ikusteko, zuzentzeko, deuseztatzeko eta horiei aurka egiteko eskubideak, datu pertsonalak babesteko 15/1999 Lege Organikoak eta hura garatzen duten arauek ezarritako baldintzetan. Horretarako, idatzi bat bidali beharko du Bide Bide hotela enpresara, NAN edo pasaportearen kopia batekin batera, honako helbide honetara: Plaza Euskal Herria, 1- 20400 Tolosa.\nPribatutasun-adierazpen honen bitartez, Bide Bide hotela enpresak azalduko du zer politika duen zuk emandako informazioa erabiltzeko:\n1.- Bide Bide hotela enpresak aurreikusitako helburuak lortzeko beharrezkoa den heinean baino ez du informazio pertsonala biltzen.\n3.- Bide Bide hotela enpresak bermatzen dizu edozein unetan ikusi, zuzendu eta deuseztatu ahal izango dituzula datuak, bai eta haien aurka egin ere, indarreko legediak ezarritako baldintzetan. Datu horiek kontratuzko harremanaren ondorioz bilduko dira eta fitxategi automatizatu zein ez-automatizatuetan jasoko dira.\n4.- Bide Bide hotela enpresak datuak biltzeko helburua betetzeko edo horiek ondoren prozesatzeko beharrezkoa den bitartean baino ez ditu gordeko datuak, eta gerora blokeatu egingo dira, legez ezarritako epeetan.\n5.- Bide Bide hotela enpresak datu pertsonalak babesteko legez eskatzen diren segurtasun-neurriak ezarri ditu eta eskura dituen bitarteko eta neurri tekniko guztiak instalatu ditu zuk emandako datu pertsonalen galera, erabilpen txarra, alterazioak eta baimendu gabeko erabilerak saihesteko.\nUrbiako landa eremua Gipuzkoako mendi tontor esanguratsuenez inguratua dagoen paradisu berdea dugu, eta gu, bertara joateko bidezidorretatik gertu gaude.\nKotxean “la bella Easo”-tik 20 minutura gaude. Errez deskribatu daitekeena, euskal kultura eta gastronomiaren paradisu bezala.\nArro sentitzen gara mendi eder honen magalean egoteaz, Iraileko erromeri jendetsuen elkargune den honetan.\nPagoz beteriko baso babestu honek igortzen duen lasaitasuna, urteko edozein urtarotan ezagutzeko modukoa da.\nbeherapena aukeratutako gosarietan erreserba gure webgunean egiten baduzu.


Euskaltel Taldeak Play-Doc TV gehitu dio bere bezeroentzako telebista-eskaintzari, esklusiban\nJaialdiaren telebistako bertsioaren helburua da penintsulako ipar-mendebaldean ekoitzitako zinema independentea ezagutaraztea\nHala, bere kontsumitzaileei etxerako telekomunikazio-esperientziarik onena eskaintzeko apustua indartu du, betiere bezeroak ahalik eta gehien zaindu nahian\nBilbon, 2019ko apirilaren 16an. Euskaltel Taldeak bere eduki-katalogoa zabaltzen jarraitzen du, eta, oraingoan, telebista-bezeroentzako eskaintza osatu du. Operadorea Play-Doc TV emititzen hasi da esklusiban, zinema-jaialdiaren telebistarako bertsioa, Video on Demand (VOD) plataforma digitaleko formatuan. Euskadin, Galizian eta Asturiasen Euskaltel Taldearekin telebista-zerbitzuak kontratatuta dauzkaten bezero guztiek ikusi ahal izango dute Play-Doc TV.\nPlay-Doc Espainiako zinema ez-fikziozkoaren zinemaldirik ezagunenetako bat da. Urtero egiten da Pontevedrako Tui herrian, eta oihartzun handia du nazioartean. Play-Doc TVk bi helburu nagusi ditu; batetik, zirkuitu komertzialetatik kanpo dagoen kalitate handiko zinema bat ezagutaraztea, zailtasunak dituena ohiko erakusketa-leihoetan ikusarazteko, eta, bestetik, penintsularen ipar-mendebaldeko zinemagileen sormen-lana azalaraztea.\nProgramazioak hiru zutabe ditu: "Nornoroeste", Kantauriko itsasertzeko zinemagile eta errealizadore gazte ezagunen filmak; "Musical", musika protagonista duten film eta dokumentalak; eta "Ciclo autor", mundu mailako zinemako izen handiei eskainitako zikloa.\nFrancisco Arteche Euskaltel Taldeko zuzendari nagusiak honela esan du: "Euskaltel Taldea beti saiatzen da bere bezeroei kalitate handiko edukiak eta zerbitzuak eskaintzen, haiek baitira gure negozioaren muina. Telebista-erabiltzaileentzat dugun eskaintza zabalean erreferente izaten jarraitu nahi dugu. Play-Doc TVren bidez, zirkuitu komertzialetatik kanpoko zinema erakutsi nahi diegu ikus-entzuleei, zinema horri helmen eta ikuspen handiagoa emateko".\nPlay-Doc TVren eduki-katalogoak zinemagile hauen lanak hartzen ditu bere baitan, besteak beste, "Nornoroeste" kategorian: Leire Apellaniz, Lara Izaguirre, Asier Altuna, Aitor Merino eta Koldo Almandoz euskaldunenak, Oliver Laxe, Eloy Enciso eta Alberto Gracia galiziarrenak, eta Ramón Lluís Bande, Rafa de los Arcos eta Carmen Menendez asturiarrenak. "Musical" zikloaren barruan, berriz, Bob Marleyri, The Doors taldeari eta Joy Divisioni eskainitako filmak emango dituzte, bai eta Casey Affleck protagonista duten film batzuk ere. Eta, amaitzeko, "Ciclo autor" zikloaren barruan, zinemagile ezagunen lanak, hala nola John Cassavetesenak.\nIzan ere, Euskaltel taldea liderra da sektorearen eraldaketan: bere bezeroen beharrak aktiboki entzunda, kontsumitzaileek nahi dituzten kalitate handiko zerbitzuak eta edukiak eskaintzen ditu.


UMASS SAT PUNTUAZIOAK ETA GPA - SAT / ACT PREP LINEAKO GIDAK ETA AHOLKUAK\nZein dira UMass-en batez besteko SAT puntuazioak eta GPA? Gida honetan, UMass-en sartzeko zer puntuazio behar diren eztabaidatuko dugu. Zure sarrera kalkulagailuarekin zure aukerak kalkulatzea lortuko duzu.\nKokapena: Amherst, MA\nUMass Onarpen Estatistikak\nOnarpen aukerak kontuan hartuta hiru zenbaki kritiko daude: SAT puntuazioak, GPA eta onarpen tasa . Horiek guztiak uztartzen dituzu zer puntuazio behar dituzun Massachusetts Amherst-eko Unibertsitatean sartzeko.\nThe batez besteko SAT puntuazioa konposatua UMass-en 1290 .\nSAT percentile berria 25 puntuazioa 1210 da, eta 75 percentile SAT puntuazioa 1370 da.\nBeste modu batera esanda, 1210 batek batez bestekoaren azpitik kokatzen zaitu, eta 1370ak batez bestekoaren gainetik eramango zaitu. Ez dago SAT baldintza absoluturik UMass-en, baina benetan gutxienez 1210 bat ikusi nahi dute kontuan hartzeko aukera izateko.\nThe batez besteko GPA UMass-en dago 3.9 . Horrek UMass bihurtzen du Oso lehiakorra GPAetarako.\n3,9ko GPA batekin, UMass-ek zure klaseko goialdean egotea eskatzen du . A ia zuzenak beharko dituzu zure klase guztietan, beste eskatzaile batzuekin lehiatzeko. AP edo IB klase ugari ere hartu beharko zenituzke erronka akademikoan gailentzeko gaitasuna erakusteko.\nJunior edo seniorra bazara, zure GPA zaila da une honetatik aldatzea. Zure GPA ikastetxeko batez besteko 3,9 edo txikiagoa bada, konpentsatzeko SAT puntuazio handiagoa beharko duzu eta erakutsi unibertsitateko akademikoak hartzeko prest zaudela. Horrek beste eskatzaile batzuekin modu eraginkorrean lehiatzen lagunduko dizu.\nUMass-en onarpen tasa% 63,8 da . Beste modu batera esanda, eskaera egiten duten 100 ikasleetatik 64 onartzen dira.\nEskola hau baita errendimendu akademiko moderatu selektibo eta sendoak ia ziurtatuko zaitu sarrera . 1290 SAT edo puntuazio altuagoak lortzeak sekulako aukera emango dizu sartzean. 1370 puntuak lortzeak ia ziurtatuko zaitu onarpena, zure GPA gutxi gorabehera 3,9ko batez bestekoa dela kontuan hartuta.\nflorida estatuko unibertsitateko hezkuntza unibertsitatea


Aspaldiko egunak oroituz. Noticias de Gipuzkoa\nAspaldiko egunak oroituz\nTxomin Garmendia - Domingo, 22 de Mayo de 2016 - Actualizado a las 06:12h\nUrteroko oiturari jarraituz, soldaduskan Burgosen ibiltzen giñan zazpi lagun, geure emazteakin bazkari eder bat izan gendun maiatzaren 7’an, Gabiriko auzo dan Aztirin. Izen bereko jatetxea ere ez dago nolanaikoa, arkume errea besteak-beste , ederra zegola esan bear.\nBeste egun geiago ere gogoratu zi-tzaizkidan auzo polit orretan, soldaduskatik aparte: Santa Marinari eskeñitako ermita daukate auzo orretan, eta uztaillaren 18’an beraren eguna denez, aundikiro ospa-tzen dituzte urteko jai nagusiak. Ia berrogei urtean joan naiz egun orretan bertsoetara, eta lenengo 1959’an Legazpin bizi dan Beloki bidanitarra lagun nula;geroztikako lagunak Lasarte, Mitxelena, Lazkao Txiki, Igarzabal eta abar, gogoan ditut. Omenaldi bat ere egin\nzidaten, eta Aztiriri, Makatza baserrikoari eta abarri, zorretan bizi naizela esan bear. Lenengo urteko soiñujoleak ere gogoan ditut: geroztik ainbat bider egokitu giñan Lizartzako Kaxiano itxua, eta Amasako Erroberto Garate, jazbana eta txistua jotzen zituna. Euri zaparrada pranko izanda geroztik.\nLegazpin Santa Krutz jaian azken eguna zalarik, txistulari ta dantzari talde bat gu geunden etxera igo ziran bazkaltzera;aiek jarri ziguten bazkal ondorango pesta. Badago neska-mutil ederrik baztarretan. Ura sasoia eta edertasuna. Bai orixe , berriz esanda ere!\nAlkartasun bazkari on bat egindakoan bertsolariak ondo dakigu zer datorkigun, ala asi bear izan nun Aztiriko bazkalondo orretan ere;bertsotan bakarrik jardutea tristea da ordea, ta ala kantatu nun bertso batean, alegia, ez ote zegon eran-tzuteko lagunik. Kantatu banun kantatu nun, dantzari taldetik or asten zait neska gazte bat bertsotan, ederra ala ere, eta guztion arridurarako;amasei bat urte inguru edukiko ditu, baiña bertsoa ondo moldatzen zun. Jarraitzen diola, dantzaria ezezik bertsolaria ere izango da ume eder ori. Jarrai-tzeko esan nion eta berak baiezkoa eman zidan. Ala izan dedilla.\nDa zein dala uste dezute neska gazte bertsolari ori? Aztirin lenengo urtean pago-azpi aietan kantatu nun lagun Belokiren billoba ain zuzen. Enborretik ezpala eta zorionak aitona-billobari. Iñoizka, txikia da mundua.\nDerriorrezko morrontza artatik\nurte asko daude junik,\ngarai aietan nola pentsatu\nzerbait ona bagendunik?\nGeroztik ez degu baztartzen guk\nkinto billeran egunik,\nmundu onetan ez baita txarrik\nzerbaite ona ez dunik.\nMaiatzak zazpi, pozik joan giñan,\narkume errea jatera,\nudazkena ta udaberria\nbildu giñaden batera;\nguztiok ondo konpondu ere\nalaitasun da pakera,\nalkartasunak zenbat indar dun\nortik kontuak atera.\nBazkalondoan txistu ta dantza\neta aukeran bertsoak,\nudaberriak astindu zitun\ngorputza eta besoak;\nudazkenak ere igaro noski\neroso ordu gozoak,\nkanpoan kantari zebiltzan berriz\nbirigarro ta zozoak.


Txantreako Konpartsaren berezitasunik handiena da erraldoiak eta kilikiak konpartsako kideek beraiek egin zituztela.\n1983ko abenduan Armonia Txantreana Peñako Txikien Batzordeari bururatu zitzaion erraldoien konpartsa bat sortzea. Hasierako asmoak apalak baziren ere, ideia zehaztu ahala konturatu ginen proiektu sendoagoa egiteko aukera bagenuela.\nGarai horietan erraldoi gehienek, denek ez esatearren, erregeak irudikatzen zituzten. Gure lehenbiziko bileretatik oso garbi izan genuen beste bide bat jorratu nahi genuela irudiak aukeratzeko tenorean. Azkenik, euskal mitologia aukeratu genuen. Hortik aurrera beste konpartsa askok jarraitu izan dute guk hasitako bide hori. Aukeratu genituen pertsonaiak hauexek izan ziren: Tartalo, Sorgiñe, Basajaun eta Mari.\nKilikien kontua ezberdina izan zen. Gure nahia zen kilikiek harreman estuagoa izatea auzoarekin eta haurren munduarekin, eta Japi, Piripi, Cotilla eta Profe aukeratu genituen. Urte batzuen buruan, bi Aker ere sortu genituen.\nErraldoiak guk geuk egin genituen, Iruñeko erraldoiak erreferentzia gisa hartuta.\nZurezko lana San Pedroko lanbide tailerrak egin zuen, Xabi Ganuza arduratu zen modelatze lanez (buruak eta eskuak), konpartsako kide batzuk lagunduta, eta jantziak Txantreako jostun Tere Aroz andrearen tailerrean egin ziren.\nLehenbiziko ateraldian erraldoiek 62 eta 70 kilo bitarteko pisua zeukaten. Zenbait aldaketa egin ondoren, zertxobait arintzea lortu dugu, baina betiere haien esentzia aldatu gabe.\nHasierako aurrekontua 405.000 pezetetakoa zen. Aurrekontu hau garestitu zen eta, azkenean, 800.000 pezeta baino gehiago balio izan zuten.\n1984ko apirilaren 29an, eguerdiko hamabietan, gure konpartsa agertu zen lehenbizikoz auzoaren aurrean, Félix enparantzan.\nAurkezpen ekitaldira etorri ziren Iruñeko Udaleko Kultura Saileko buru Carrillo jauna, auzoko zinegotzi M.ª Asun Apesteguía andrea, Virgen del Camino ikastetxeko zuzendaria, Iruñeko Erraldoien Konpartsako arduradun Apeztegia jauna eta Iruñeko Gaiteroak.\nUrte gutxiren buruan konpartsen kopurua biderkatu zen eta jada existitzen baina ateratzen ez ziren konpartsa batzuk ere hasi ziren ateraldiak egiten. Dantzen bilakaera ikaragarria izan da ere. 80ko hamarkadan dantzak oso sinpleak ziren, eta gaur egun zoragarria da erraldoiekin dantzatzen diren koreografiak eta erritmoak ikustea.\nLehenbiziko urteetan ateraldi asko egin genituen, garai horietan konpartsa gutxi baitzeuden. Zangozako konpartsa eta gurea ziren maiztasunarekin ateratzen ziren bakarrak.\n1984tik hona urte asko igaro dira. Urte hauetan Euskal Herri osotik egon gara.\nIbili gara eta egon gara, baita ere, Katalunian, Aragoin, Burgosen, Logroñon, Asturiasen, etab… Guztira, ehun herri baino gehiago bisitatu ditugu, seiehun ateraldi baino gehiagotan. 150 pertsona inguru izan dira gure konpartsako kide.\nHasieran oso erritmo motelarekin dantzatzen genuen eta koreografia bakarra genuen. Orain zenbait jaialdi ere egin dugu eta gure gorengo maila Iruñeko zezen plazan eman genuen “Jai Herrikoiak” izeneko ikuskizuna eskaini genuen egunean. Ikuskizun hau bai eta geroago ateratako "Jaialdia" ikuskizunak Muthiko Alaiak peñako dantzari eta fanfarrearekin lankidetzan egin genituen. Harreman hori mantendu dugu gaur egun arte ikuskizunak eskenatoki ezberdinetara eramanez eta auzoko jaietako erraldoien agurran parte hartuz.\nGure dantza errepertorioa anitza da: balsak, jotak, polkak… Larrain Dantza ere dantzatzen dugu, oso-osorik. Honetan, konpartsako pertsonaia guztiak hartzen dute parte.\n“Jai Herrikoiak” izeneko ikuskizuna pertsona askoren lanaren ondoriozko gorengo unea izan zen. Urteak pasa urteak etorri jende askok lagundu du gure konpartsaren kalitatea hobetzen: gaiteroak, txistulariak, erraldoi-eramaileak, familiak, haurrak…\nGure erraldoi txikiei kapitulu bereizi bat eskaini nahi izan diegu. Konpartsa txikia 1992. urtean sortu zen\nonpartsa handiaren kide batzuk egin zuten, Axular ikastolarekin lankidetzan. Jantziak Axular ikastolako zenbait amak egin zituzten.\nKonpartsa handiarekin ireki genuen bidea jarraituta, konpartsa txikiaren pertsonaiak Navarro Villosladak idatzitako “Amaia y los Vascos en el siglo VIII” liburutik atera genituen: Garzia Ximenez, Amaia, Teodosio de Goñi eta Amagoia.\n2017. urtean bi pertsonai berri sortu genituen: Butroigo Amaia eta Eudon. Biak beste pertsonaiak bezala, historio berdinetik ateratak dira. Hauekin Konpartsa, gaur egun ezagutzen dugun bezala osatu genuen.\nErraldoi txikiek berezko koreografiak dituzte eta, batzuetan, Larrain Dantzan kasu, konpartsa handiarekin batera dantzatzen dute.\nGaur egun, Konpartsa proiektu berri dezberdinetan dago murgilduta eta beste taldeekin lankidetzan ere badago, Ene Kantak taldea kasu.\nGure taldea 2014. urtean hasi zen hauekin lankidetzan. Haien proiektu bakoitzean ateratzen den den diru kantitate bat euskara bultzatzen duen proiektu batentzat izaten da eta urte horretan euskalerria irratiarentzat izan zen. Gure lehenengo emanaldia urriaren 15ean Gayarre antzokian Oneka Marrazoa ikuskizunarekin izan zen. Geroztik, eskenatoki pilo partekatu ditugu: Donostiko Victoria Eugenia, Bilboko Campos Eliseos, Iruñeko Baluarte, Barakaldoko antzokia edo Barañaingo Auditorioa. Bestetik eskenatoki handiak ere bisitatu ditugu, Gazteizko Mendizorrotza zein Buesa Arena, Iruñeko Navarra Arena, Donostiako Anoeta edo Bizkaiko BEC.\nDonostia Europako Kultur Hiriburua 2016 ospakizunean parte hartu genuen ere.\nMomentu honetan Piripi Ene Kantak taldeko ETB3rako telesaila euskaldunean murgilduta dago. Bera da telesailaren barnean dagoen Erraldoien Txokoa sekzioa bideratzen duena. Bertan, aste bakoitzeko erraldoi ezberdin bat aurkezten du.\nBeste aldetik, taldea gutxinaka gutxinaka beste proiektu eszenikoa lantzen ari da, mitologiaren inguruan izanen dena. Bertan, garrantzia emanen zaie hau osatzen duten pertsonai ezberdinei.


HEZKIDETZAN ESKU HARTZEN talde-bloga: Hegoak ebaki banizkio... Nirea izango zen\nHegoak ebaki banizkio... Nirea izango zen\nTratu onak garatzea ezinbestekoa dira hezkuntza komunitatearen harremanetarako.\nMikel Laboaren abestia burura etorri zait irakurgai honekin: Dena kontrolpean izatekotan, bai, gurea izango zen, baina ez zuen inoiz alde egingo, ez zen txoria izango, ez zen libre izango. Hori da gure jendarterako nahi duguna?\nHarremanei buruz hitz egiten dugunean ez du soilik pertsonen arteko harreman dimentsioa barneratzen, baizik eta pertsona barruko dimentsioa ere barne dago. Norberak bere buruarekin bizitza osoko une bakoitza biziko bait du. Norberak bere burua ezagutu, errespetatu, ulertu eta maitatu behar du, izan ere, beti egongo da berarekin, momentuoro.\nTratu onak maitasunezko tratu onak izatea ere ahalbidetzen du. Pepa Bojo psikologak dioenez, maitasun erromantikoa berrikusi egin behar da. Amodio osasuntsu bat izan behar dituen ezaugarriak hauek dira, Nafarroako Gazte kontseiluaren esanetan: Maite izateko ikuspegi ezberdinak, autonomia, erantzukidetasuna, enpatia, berdintasuna, ekitatea, asertzio-komunikazioa, elkarri begirunea, askatasuna eta independentzia.\nMaitasun pentsamendua zabaldu behar dela uste du Mari Luz Estebanek: "gizakia ikusteko modu bat da, baina, horretaz gain, ordena ekonomiko, politiko eta sozial bat ere bada, gizartea antolatzeko modu bat: elkarbizitza, taldeak, gizon eta emakumeen arteko harremanak, helduen eta umeen arteko harremanak, hezkuntza, sozializazioa... Hau da, bizitzeko modu bat da. Beraz, ez da bakarrik amodio erromantikoa eta bikotea, gehiago da".\nTratu onak sustatu eta denboran zehar irautea lortu nahi badugu, elkar ardura sustatu behar dugu. Baina, zer da elkar ardura? "Elkar ardurako Hezkuntza" liburuxkan horrela azaltzen da: norberak gizataldearen barnean, eta gizatalde hori ondo ibiliko dela ziurtatzeko, ardurak banatzeko hartzen duen erabakia da, besteak beste. Beste alde batetik, gizartearen garapen positiboaren alde egiteko norberaren ezinbesteko konpromisoa da.\nTratu onak aurrera eramateko, hezkuntzaren erdigunean zaintza jartzea proposatzen dute Baglietto eta Mendizabalek: Pertsona erdigunean jartzen badugu, berarengan konfiantza baldin badugu eta ikasten laguntzen badiogu, pertsona hori bere bidea egiteko gai izango da. Kasu horretan emaitzak ere hobeak izango dira, hobeto sentitzen delako, konfiantza daukagulako bere gaitasunetan, eta ikas prozesuaren ardura ere berea izango delako". Zaintza lana barik, gizarteak ez luke aurrera egingo. Baina zaintza lana horiek arduraz banatu behar dira. 2016an Leire Gartzia eta Ritar Bacetek eginiko ikerketa batean adierazi zenez, Euskal Herrian aitek haurren heziketan eta zaintzan berdintasuna defendatzen badute ere, egunerokoan ez dute hori erakusten.\nHau guztia biltzen duen gurutzegrama hauxe da:\nIazko ikastarokideen postak irakurriz, Usoarena aukeratu dut. Ernaik egindako bideo hau proposatzen du eta oso interesgarria iruditu zait.\nUmeekin lantzeko material batzuk bildu egin ditut:\n- "Sin medias laranjas" bideoa\n- Beldur barik-en "La otra-contigo" abestia asko gustatu zait eta ikasleekin maitasun erromantikoari buruz hausnartzeko aproposa iruditzen zait.\nHezkuntza eremuak landu beharreko erronkak hauek lirateke:\n- Maitasun erromantikoa apurtu\n- Norberak bere burua maitatzeko estrategiak irakatsi\n- Harremanak zaintzeko konpetentziak garatu.\n- Zaintza lanen garrantzia sustatu\n- Tartu onen aldeko programa txertatu eta aurrera eraman\n- Irakasle eta hezkuntza komunitatea formatu\nETIKETAK #iosunedelape, Tratu onak\nBizitzea merezi duen bizia\nHausnartuz, tratu onak sustatu\nTRATU ONAK SUSTATZEN\nAURREIRITZIAK TRATU ONEN ETSAI!\nTRATU-ONAK: PERTSONAK ERDIGUNEAN\nMAITASUNA, ERANTZUNKIDETASUNA ETA TRATU ONAK


Erabilera berri bat Reforamurrio Enpresaldearen bigarren solairuan dagoen Ekintzaileen Laborategirako. | Ayuntamiento de Amurrio\nHasiera » Erabilera berri bat Reforamurrio Enpresaldearen bigarren solairuan dagoen Ekintzaileen Laborategirako.\nErabilera berri bat Reforamurrio Enpresaldearen bigarren solairuan dagoen Ekintzaileen Laborategirako.\nEkainetik aurrera, gune hau doan erabili ahal izango da talde-lanak egiteko, aurretik eskaera eginda.\n2010eko maiatzean inauguratu zen Ekintzaileen Laborategia, ekintzaileei areto bat emateko beren enpresa-plana edo negozioa garatzeko, bezero potentzialekin eta hornitzaileekin elkartzeko jardueran alta eman aurretik, edo beste enpresa edo ekintzaile batzuekin, etorkizuneko proiektuetan elkarrekin lan egiteko.\nUrte hauetan guztietan, ekintzaile askok erabili dute laborategia, bereziki enpresa martxan jarri aurreko merkataritza-lanak egiteko.\nEra berean, azken urteetan ikasleen eskaera asko jaso dira, talde-lanak egiteko biltzeko guneak behar zituztela-eta. Iruditu zaigu aretoak ezaugarri horiek zituela, eta ekipamendu egokia beharrizan hori betetzeko; bi erabilerak bateragarri egin daitezke, eta, hala, dauden baliabideak aprobetxatu.\nBeraz, ekainetik aurrera, prestakuntza-zikloak, unibertsitate-graduak, masterrak eta abar ikasten ari direnek, elkarrekin biltzeko leku bat behar badute, Ekintzaileen Laborategira jo dezakete.\nPertsona eta enpresa interesdunek, kontsultak badituzte edo informazio gehiago behar badute, hona jo dezakete: Amurrio Bidean (helbidea: El Refor kalea zk.g.; tel.: 945 891721; helbide elektronikoa: administracion@amurriobidean.org).